title: Ryan Malone

text: Kaudella 2006–2007 Malone teki uransa ensimmäisen hattutemppunsa. Hänen isänsä Greg Malone oli tehnyt myös hattutempun Pittsburghissa pelatessaan. Maloneista tuli toinen isä-poika-yhdistelmä, joka on tehnyt hattutempun samassa organisaatiossa. Boston Bruinsissa samaan pystyivät aiemmin Ken Hodge vanhempi ja Ken Hodge nuorempi. Seuraavalla kaudella Pittsburgh eteni Stanley Cup -finaaleihin, joissa kuitenkin hävisi Detroit Red Wingsille. Malonesta tuli ensimmäinen Stanley Cupin loppuotteluissa pelannut Pittsburghissa syntynyt pelaaja.


title: Ryan Malone

text: Tampa Bay hankki Malonen ja Gary Robertsin pelaajaoikeudet Pittsburghista vaihdossa varausoikeuksiin kesäkuussa 2008. Muutamaa päivää myöhemmin Tampa Bay teki Malonen kanssa seitsemän vuoden sopimuksen.


title: Ryan Malone

text: Kaudeksi 2014–2015 Malone siirtyi New York Rangersiin.


title: Teimuraz I

text: Teimuraz I (, 1589–1663) oli georgialainen kuningas Bagrationi-dynastiasta. Hän hallitsi katkonaisesti Kakhetin kuningaskuntaa vuosina 1605–1648 ja lisäksi Kartlia vuosina 1625–1633. Hän oli Davit I:n ja Ketevanin vanhin poika, ja vietti suurimman osan lapsuudestaan Iranin šaahin hovissa. Hänestä tehtiin Kakhetin kuningas sen jälkeen, kun aateliset olivat kapinoineet hänen setäänsä Konstantine I:tä vastaan vuonna 1605. Vuodesta 1614 lähtien hän taisteli viiden vuosikymmenen ajan Iranin safavidien dominaatiota vastaan Georgiassa, menettäen useita perheenjäseniään ja päättäen lopulta elämänsä šaahin vankina Astarabadissa 74-vuotiaana.


title: Teimuraz I

text: Teimuraz I oli monipuolinen runoilija ja persialaisen runouden ihailija. Hän käänsi georgiaksi useita persialaisia rakkaustarinoita, ja muutti pitkän ja vaikean hallituskautensa henkilökohtaiset kokemukset sarjaksi omaperäisiä runoja, joihin vaikutti ajan persialainen perinne.


title: Teimuraz I

text: Teimuraz oli Kakhetin kuninkaan Davit I:n ja hänen vaimonsa Ketevanin poika. Kakheti, itäisin Georgian kuningaskunnan hajoamisen jälkeen 1400-luvun lopussa syntyneistä valtioista, kuului Iranin safavididynastian vaikutuspiiriin. 1600-luvun alkuvuosiin saakka Kakhetin kuninkailla oli ollut rauhanomaiset suhteet Iraniin, mutta heidän itsenäinen ulkopolitiikkansa ja diplomatiansa Moskovan Venäjän kanssa olivat pitkään ärsyttäneet Iranin šaaheja. Teimurazia itseään pidettiin poliittisena panttivankina safavidihovissa, ja hänet kasvatettiin Iranin pääkaupungissa Isfahanissa šaahi Abbas I:n ohjauksessa.


title: Teimuraz I

text: Hän palasi kotiin vuonna 1605, kun kristityt kakhetilaiset olivat kapinoineet Teimurazin äidin Ketevanin innostamina ja syrjäyttäneet islaminuskoisen kuninkaansa Konstantine I:n, joka oli surmannut oman isänsä, kuningas Aleksandre II:n, Iranin sponsoroimassa vallankaappauksessa. Kakhetin aateliset pyysivät šaahi Abbas I:n vahvistavan Teimurazin, joka oli Aleksandre II:n pojanpoika, pääsyn maan valtaistuimelle. Abbas oli turhautunut kapinasta ja kiinni uudessa sodassaan osmanien valtakuntaa vastaan, joten hän suostui kakhetilaisten vaatimukseen. Teimuraz kruunattiin Kakhetin kuninkaaksi, ja hän aloitti pitkän ja vaikean hallinnon konfliktissa safavidiherrojensa kanssa.


title: Teimuraz I

text: Koska uusi monarkki oli yhä alaikäinen, kuningatar Ketevanista tuli väliaikainen sijaishallitsija. Hän järjesti vuonna 1606 Teimurazin avioliittoon Mustanmeren rannikolla sijaitsevan Gurian ruhtinaskunnan prinssin Mamia II Gurielin tyttären Anan kanssa. Vuonna 1609 Ana kuitenkin kuoli, ja Teimuraz meni uudelleen naimisiin šaahi Abbasin suostumuksella Kakhetin länsinaapurin Kartlin kuninkaan Luarsab II:n sisaren Khorasanin kanssa. Šaahi nai itse Teimurazin sisaren Helenen.


title: Teimuraz I

text: Safavidien ja osmanien sodan päättyessä Abbas ryhtyi uuteen yritykseen Georgian tuomiseksi kiinteämmin valtakuntansa piiriin. Hänen suhteensa Teimuraz I:een rapautuivat nopeasti sen jälkeen kun Teimuraz oli kieltäytynyt šaahin kutsuista Isfahaniin. Teimurazia uhkasi nyt Iranin hyökkäys, ja hän yritti ostaa rauhaa lähettämällä kaksi poikaansa, Aleksandren ja Leonin, ja äitinsä Ketevanin kunniapanttivangeiksi šaahin hoviin vuonna 1613. Siirto ei kuitenkaan onnistunut lievittämään Kakhetiin kohdistuvaa painetta.


title: Teimuraz I

text: Kun vihamielisyydet osmanien kanssa olivat lakanneet hetkeksi vuonna 1614 Iranin armeijan ollessa vahvimmillaan, Abbas I lähetti joukkonsa taistelemaan Georgian kuningaskuntia vastaan. Tällä kertaa häntä auttoi georgialainen aatelinen, Giorgi Saakadze, taitava taistelija, jolla oli aiemmin ollut runsaasti vaikutusvaltaa Kartlin kuninkaan Luarsab II:n palveluksessa. Uhka hänen henkeään kohtaan oli saanut hänet loikkaamaan šaahin puolelle. Iranilaiset ajoivat sekä Teimurazin että Luarsabin valtakunnistaan länsigeorgialaiseen Imeretin kuningaskuntaan, ja Abbas I korvasi heidät islamiin kääntyneillä georgialaisilla. Bagrat VII asetettiin Kartliin, kun taas Kakheti annettiin Teimurazin serkulle Isa Khanille. Imeretin Giorgi III oli osmanien suojeluksessa ja kieltäytyi luovuttamasta pakolaisia šaahille, joka kosti antamalla joukkojensa hävittää Kartlia ja Kakhetia. Sitten Luarsab päätti antautua, mutta kieltäytyi šaahin pyynnöstä luopua kristinuskosta. Abbas lähetti hänet maanpakoon Iraniin ja kuristutti hänet Šīrāzissa vuonna 1622.


title: Teimuraz I

text: Ollessaan maanpaossa Imeretissä vuonna 1615 Teimuraz liittyi Giorgi III:n kirjeeseen Venäjän tsaari Mikaelille. Kirjeessä kerrottiin georgialaisten vastustuksesta Iranin šaahia kohtaan ja pyydettiin apua. Venäläiset olivat kuitenkin toipumassa sekasorron ajasta, eivätkä olleet valmiita tai aikoneet sekaantua Kaukasuksen asioihin. Oman onnensa nojaan jääneet kakhetilaiset aateliset kokosivat rivinsä Davit Džandierin taakse ja kapinoivat Isa Khania vastaan 15. syyskuuta 1615. Kapina levisi pian Kartliin, ja Georgian aatelisto ehdotti Teimuraz I:tä koko itäisen Georgian kuninkaaksi. Teimurazin joukot torjuivat Ali Quli-Khanin johtaman iranilaisen rankaisuretkikunnan Tsitsamurissa, minkä vuoksi šaahi Abbas johti henkilökohtaisesti seuraavaa invaasiota vuonna 1616. Kapina murskattiin, ja Teimuraz pakeni jälleen kerran Länsi-Georgiaan. Kakheti joutui täydellisen hävityksen kohteeksi, josta kuningaskunta ei koskaan täysin toipunut. Kuten šaahi Abbasin hallinnon virallinen historia "Alam-ara" julistaa: "Islamin alun jälkeen tuonkaltaisia tapahtumia ei ole nähty minkään kuninkaan alaisuudessa."


title: Teimuraz I

text: Kakhetin aiemmin kukoistaneet kaupungit, kuten Gremi ja Zagemi, kutistuivat kyliksi, ja useita asutuskeskuksia katosi. 60 000–70 000 henkeä tapettiin, ja yli sata tuhatta kakhetilaista talonpoikaa karkotettiin safavidien alueille. Heidän jälkeläisensä muodostavat suurimman osan georgialaisesta väestöstä nykyisessä Iranissa, ja georgian kielen murretta puhutaan yhä Fereydunshahrissa ja sen ympäristössä Isfahanin provinssissa.


title: Teimuraz I

text: Teimuraz jatkoi Venäjän ja osmanien avun etsimistä Irania vastaan. Safavidien vastustajat kerääntyivät hänen taakseen, mikä rohkaisi hänen alamaisiaan torjumaan hänen islaminuskoisen korvaajansa. Šaahi Abbas kosti kiduttamalla hänen äitinsä Ketevanin kuoliaaksi 13. syyskuuta 1624 ja kastroimalla hänen poikansa Aleksandren ja Leonin.


title: Teimuraz I

text: Samaan aikaan Abbas I:n Kakhetin kuvernööriksi nimittämä Selim Khan aloitti kampanjan asuttaakseen itäisen Georgian tyhjennetyt alueet turkkilaisilla paimentolaisilla, mikä sai aikaan kapinan jäljelle jääneen georgialaisväestön keskuudessa. Šaahin aiempi georgialainen liittolainen Giorgi Saakadze eli Mourav-Beg, kuten hänet Iranissa tunnettiin, liittyi kapinaan ja johti georgialaiset voittoon Iranin armeijasta Martqopin taistelussa 25. maaliskuuta 1625. Saakadze tuhosi seuraavaksi turkkilaiset maahanmuuttajat ja asetti Teimurazin uudelleen Kartlin ja Kakhetin valtaistuimille. Šaahi ei kyennyt murskaamaan kapinaa, vaikka hän saikin kalliin voiton georgialaisista Marabdan taistelussa 1. heinäkuuta 1625. Georgian ylämaiden sissivastarinnan edessä Abbas myöntyi Moskovan kehotuksiin ja tunnusti kapinalliskuninkaan oikeuden hallita.


title: Teimuraz I

text: Georgian aatelisto jakautui kuitenkin pian toisiaan vastustaviin leireihin. Toisella puolella olivat Saakadze ja hänen seuraajansa, jotka vastustivat Teimurazin valtaa Kartlissa ja aikoivat kutsua Imeretin prinssi Aleksandren (tulevan kuningas Aleksandre III:n) uudeksi kuninkaaksi. Toisella puolella olivat Teimuraz ja hänen uskollinen kakhetilaispuolueensa, jotka saivat vaikutusvaltaisen tukijan Saakadzen langosta ja entisestä kumppanista Zurabista, Aragvin eristavista ("ruhtinaasta"). Šaahi Abbas I suhtautui epäilyksellä Saakadzen neuvotteluihin osmanien kanssa, ja rohkaisi myös Teimurazia antamaan lopullisen iskun kunnianhimoiselle kenraalille. Myöhemmin vuonna 1626 Georgian johtajien välinen kilpailu huipentui Bazaletin taisteluun Bazaleti-järvellä, jossa kuninkaallinen armeija saavutti ratkaisevan voiton. Saakadze ajettiin maanpakoon Istanbuliin, jossa hänet teloitettiin vuonna 1629 lyhyen sotilasuran jälkeen sulttaani Ibrahim I:n palveluksessa.


title: Teimuraz I

text: Saakadzen kukistumisen ja Abbas I:n kuoleman jälkeen vuonna 1629 Teimuraz jatkoi auktoriteettinsa vahvistamista itäisessä Georgiassa. Hän yllytti Zurab Aragvilaista murhaamaan Semayun Khanin, Iranin nimittämän Kartlin kilpailevan kuninkaan, vuonna 1630. Sen jälkeen hän salamurhautti Zurabin, päästen eroon molemmista. 1630-luvun alkuun mennessä Teimuraz oli saanut sekä Kartlin että Kakhetin jokseenkin vakaaseen hallintaansa. Yrittäessään määrätietoisesti eliminoida safavidien hegemonian Georgiassa Teimuraz lähetti lähettiläänsä Niciphores Irbachin Länsi-Eurooppaan pyytämään apua Espanjan kuninkaalta Filip IV:ltä ja paavi Urbanus VIII:ltä. Euroopan johtajat olivat kuitenkin liiaksi kiinni kolmikymmenvuotisessa sodassa (1618–1648) välittääkseen pienen kaukasuslaisen kuningaskunnan kohtalosta, eikä lähetystö onnistunut tavoitteessaan. Sen ainoa tulos oli ensimmäisen georgialaisen painetun kirjan, Stefano Paolinin ja Niciphores Irbachin laatiman "Dittionario giorgiano e italianon" ("georgialais–italialainen sanakirja", Rooma, 1629), julkaisu.


title: Teimuraz I

text: Samaan aikaan Teimurazin suhteet Iranin uuteen šaahiin Safi I:een huononivat yhä pahemmin. Vuonna 1631 Teimuraz kosti Dagestanin vuoristoheimoille niiden liittymisen šaahi Abbasin puolelle Kakhetin tuhoamisessa, ja hävitti useita asutuskeskuksia (auleja). Vuonna 1633 hän antoi suojan langolleen Daud Khanille, georgialaissukuiselle Iranin Gəncən ja Qarabağin kuvernöörille (beglarbeg), joka oli paennut Safi I:n hyökkäystä veljensä Imam-Quli Khanin perhettä kohtaan. Imam-Quli Khan oli Farsin, Larin ja Bahrainin vaikutusvaltainen kuvernööri. Teimuraz kieltäytyi luovuttamasta karkulaista ja, ymmärtäen täysin kieltäytymisensä seuraamukset, keräsi joukkonsa nopeasti kokoon. Šaahi Safi kosti julistamalla Teimurazin syrjäytetyksi ja korvaamalla hänet suosikillaan, islaminuskoisella georgialaisprinssi Rostomilla, jolla oli ollut tärkeä rooli Safin vallan lujittamisessa Abbas I:n kuoleman jälkeen.


title: Teimuraz I

text: Rostom johti Iranin armeijan Georgiaan ottaen Kakhetin ja Kartlin haltuunsa vuonna 1633. Teimuraz pakeni jälleen kerran Imeretiin, mutta palasi Kakhetiin vuonna 1634. Vuonna 1638 Rostomin välityksen avulla Teimuraz armahdettiin, ja šaahi vahvisti hänet Kakhetin kuninkaaksi. Hän kuitenkin aloitti jälleen yrityksensä liiton solmimiseksi Venäjän kanssa, ja vannoi uskollisuuttaan tsaari Mikaelille 23. huhtikuuta 1639. Venäläistä protektoraattia ei kuitenkaan koskaan käytännössä syntynyt.


title: Teimuraz I

text: Vuonna 1641 Teimuraz, joka halusi yhdistää koko Georgian hallintoonsa, tuki aatelisten salaliittoa Rostomia vastaan. Se lopulta pilasi hänen suhteensa Kartlin hallitsijaan. Juoni epäonnistui ja Teimurazin, joka oli jo keskittänyt joukkonsa Rostomin pääkaupungin Tbilisin muureille, oli pakko vetäytyä. Vuonna 1648 Rostom marssi yhdessä iranilaisen joukon kanssa Kakhetia vastaan ja voitti Teimurazin armeijan Magharossa. Menetettyään ainoan eloon jääneen poikansa Davitin taistelukentällä Teimuraz pakeni Imeretiin, jossa hän ponnisteli saadakseen kruununsa takaisin Venäjän avustuksella. Hän lähetti pojanpoikansa ja ainoan perijänsä Ereklen Moskovaan vuonna 1653 ja kävi henkilökohtaisesti tsaari Aleksein luona kesäkuussa 1658.


title: Teimuraz I

text: Samaan aikaan Rostomin halukkuus tehdä yhteistyötä safavidiherrojensa kanssa toi Kartlille runsaasti autonomiaa sekä suhteellisesti rauhaa ja vaurautta. Kakhetin aateliset ja kansa asettuivat kuitenkin yhä maanpaossa olevan Teimurazin taakse toivoen irtautumistaan Iranin vallasta. Lopettaakseen vastarinnan Kakhetissa lopullisesti šaahi Abbas II elvytti suunnitelman maan asuttamisesta turkkilaisilla paimentolaisilla. Aie sai aikaan yleisen kansannousun vuonna 1659. Kapinalliset onnistuivat paimentolaisten karkottamisessa, mutta heidän täytyi yhä vastahakoisesti hyväksyä šaahin valta-asema.


title: Teimuraz I

text: Epäonnistuttuaan Venäjän avun saamisessa puolelleen Teimuraz päätteli, että hänen mahdollisuutensa kruununsa palauttamiseen olivat mitättömät. Hän palasi Imeretiin jäädäkseen eläkkeelle luostariin vuonna 1661. Samana vuonna Rostomin seuraaja Kartlin hallitsijaksi, Vakhtang V, siirtyi Länsi-Georgiaan kruunatakseen poikansa Artšilin Imeretin kuninkaaksi. Vakhtang V lähetti Teimurazin Isfahaniin, jossa Abbas II otti georgialaisen ex-kuninkaan kunnioittavasti vastaan, mutta heitti hänet tyrmään, kun hänen pojanpoikansa Erekle palasi Venäjältä ja yritti ottaa Kakhetin hallintaansa. Teimuraz kuoli vankeudessa Astarabadin linnoituksessa tammikuussa 1663. Hänen jäänteensä kuljetettiin Georgiaan ja haudattiin Alaverdin katedraaliin.


title: Teimuraz I

text: Teimuraz I:n kirjoittamissa teoksissa käsitellään useita erilaisia aiheita, ja niihin kuuluu paitsi hänen omia runojaan myös käännöksiä ja mukaelmia persiasta. Kuningasrunoilijalla oli niin syvät tiedot Persian ja Georgian kirjallisuudesta ja hän oli niin ylpeä innovaatioistaan georgiankielisessä runoudessa, että hän julisti itsensä vanhoilla päivillään Georgian suurimmaksi runoilijaksi ja piti itseään parempana kuin juhlittua keskiajan kirjailijaa Šota Rustavelia. Vaikka Georgian kirjallisuuden tutkijat eivät olekaan ikinä hyväksyneet Teimurazin väitettä, ei ole epäilystäkään siitä, että hänen suhteellisen maneerisella hovilyriikallaan oli tietty vaikutus Georgian 1600- ja 1700-lukujen runouteen. Teimuraz sai koulutuksensa safavidihovissa ja hän osasi sujuvasti persiaa. Hänen runokielensä olikin täynnä persialaista kuvastoa ja alluusioita, lainasanoja sekä fraaseja. Kommentoiden kiinnostustaan persiankielistä runoutta kohtaan hän kirjoitti: "Persiankielisen puheen kauneus rohkaisi minua laatimaan säkeiden musiikkia". Ensimmäisellä luovalla kaudellaan vuosina 1629–1634, kun hän istui suhteellisen turvallisesti valtaistuimella, Teimuraz käänsi ja mukautti persiasta useita romansseja, joihin kuuluivat "Leila ja Majnun" (), "Jusuf ja Zulaikha" (), "Ruusu ja satakieli" () sekä "Kynttilä ja koi" ().


title: Teimuraz I

text: Seuraavalla kaudella vuosina 1649–1656 hän oli maanpaossa lankonsa Aleksandre II:n hovissa Imeretissä. Teimuraz käytti omien sanojensa mukaan runoutta terapiana: "Kyyneleet virtasivat simistäni armottomasti kuin Niili. Voittaakseni ne kirjoitin ajoittain, laitoin sydämeni siihen." Runoissaan Teimuraz valittaa kuningaskuntansa tuhoutumista, tuomiten "tilapäisen ja petollisen maailman", ja suree perheensä ja ystäviensä kohtaloa, kiroten oman ja kansansa epäonnen lähteen, "Persian verenhimoisen kuninkaan".


title: Teimuraz I

text: Teimurazin huolitelluin ja kipein runo on kuitenkin hänen ensimmäisensä, ""Kuningatar Ketevanin kirja ja kärsimys"" (), joka kirjoitettiin vuonna 1625, seitsemän kuukautta sen jälkeen kun hänen äitinsä Ketevan oli tullut marttyyriksi Šīrāzissa 22. syyskuuta 1624. Runoon on vaikuttanut keskiaikainen georgialainen hagiografinen tuotanto, ja se kuvaa elävästi kidutuksia, joille kuningataräiti alistettiin, kun hän ei suostunut šaahi Abbasin käskyyn luopua kristinuskosta. Professori Donald Rayfieldin sanoin "mitä Georgia menettikään kuninkaassa, se sai takaisin runoilijassa". Teimuraz lainaa Ketevanin rukousta, jonka hän lausui pyhälle kolminaisuudelle ja arkkienkeli Gabrielille kestääkseen kidutuksen, eikä lukijaa säästetä millään tavalla Ketevanin teloituksen kauhuilta. Teimurazin ensi käden lähteisiin kuuluivat tapahtuman todistajat, Iranissa toimineet augustinolaiset lähetyssaarnaajat, jotka toivat kuninkaalle hänen äitinsä jäänteet. Toinenkin Ketevanin marttyyriutta kuvaava teos, saksalaisen Andreas Gryphiuksen vuonna 1657 kirjoittama klassinen tragedia "Katharine von Georgien", on saanut tietonsa samasta lähteestä.


title: Teimuraz I

text: Teimuraz I oli naimisissa kahdesti: ensimmäisen kerran länsigeorgialaiseen Gurieli-prinssisukuun kuuluneen Anan kanssa vuodesta 1606 ja sitten Kartlin Bagrationi-dynastian haaraan kuuluneen Khorasanin kanssa vuodesta 1612.


title: Teimuraz I

text: Hän oli kolmen pojan ja kahden tyttären isä:


title: Teimuraz I

text:
Anan kanssa:
Molemmat otettiin Abbas I:n panttivangeiksi vuonna 1614 ja kastroitiin kostoksi vuonna 1620. Nuoret prinssit eivät selvinneet silpomisesta ja kuolivat sen jälkeen.


title: Teimuraz I

text: Khorashanin kanssa:


title: William King (kirjailija)

text: William John King (s. 1959) on skotlantilainen kirjailija. Hän opiskeli jonkin aikaa Edinburghin yliopistossa. Hän työskenteli eri ammateissa, kunnes tuli 1989 töihin Games Workshopille. Hän asui Prahassa mutta muutti takaisin Skotlantiin 2006. King on kirjoittanut Warhammer-maailmaan sijoittuvaa Gotrek ja Felix -sarjaa, josta on suomennettu kaksi osaa.


title: Shawn McEachern

text: Shawn McEachern (s. 28. helmikuuta 1969 Waltham, Massachusetts, Yhdysvallat) on yhdysvaltalainen entinen jääkiekkoilija. Pelipaikaltaan hän oli vasen laitahyökkääjä.


title: Shawn McEachern

text: NHL:n työsulun aikana 1994–95 McEachern pelasi Kiekko-Espoossa, jossa teki 8 ottelussa 1+3=4. Toisella työsulkukaudella 2004–05 hän pelasi 6 ottelua Elitserienin Malmö Redhawksissa.


title: Shawn McEachern

text: Uransa viimeisellä kaudella 2005–06 Boston Bruins asetti hänet waivers-listalle ja mikään NHL-joukkue ei näin ollen napannut kokenutta yhdysvaltalaista. Yhteensä NHL:ssä hän pelasi 911 runkosarjaottelua tehoin 256+323=579 ja 97 playoff-ottelua tehoin 12+25=37. McEachern voitti urallaan Stanley Cupin 1992 Pittsburgh Penguinsissa ja World Cupin 1996.


title: Tyreoglobuliini

text: Tyreoglobuliini eli tyroglobuliini (TG) on 132 tyrosiinimolekyylistä ja noin 40-kertaisesta määrästä muita aminohappoja muodostunut proteiini, jota esiintyy elimistössä ainoastaan kilpirauhasessa. Tyreoglobuliini toimii kilpirauhashormonien, tyroksiinin ja trijodityroniinin, varastona ja lähtöaineena.


title: Tyreoglobuliini

text: Kilpirauhasen follikulaarisolut syntetisoivat tyreoglobuliinin, joka kuljetetaan ulos solusta kilpirauhasfollikkeliin. Siihen liitetään jodia. Tätä reaktiota katalysoi tyreoperoksidaasi, joka muuttaa jodidi-ionit jodiatomeiksi vetyperoksidin avulla ja liittää ne tyrosiinitähteisiin.


title: Tyreoglobuliini

text: Kun kilpirauhashormoneja tarvitaan verenkierrossa, siirretään tyreoglobuliini takaisin kilpirauhasen soluihin endosytoosilla. Solussa endosomi fuusioituu lysosomin kanssa ja lysosomaaliset entsyymit pilkkovat tyroglobuliinista tyroksiini- ja trijodityroniinmolekyylejä, jotka siirtyvät verenkiertoon.


title: Tyreoglobuliini

text: Kolloidiin varastoituneet tyreoglobuliinit kattavat muutaman kuukauden kilpirauhashormonien tarpeen.


title: Józef Elsner

text: Józef Ksawery Elsner (1. kesäkuuta 1769 – 18. huhtikuuta 1854) oli saksalainen kapellimestari ja säveltäjä, joka julkaisi mm. 19 sinfoniaa sekä 105 kirkkosävellystä. Hän työskenteli kapellimestarina Varsovan teatterissa vuodesta 1799 ja opetti Frédéric Chopinia. Vuonna 1816 hän perusti laulu- ja lausuntakoulun, josta vuonna 1821 kehittyi Varsovan konservatorio.


title: Ignacy Feliks Dobrzyński

text: Ignacy Feliks Dobrzyński (15. helmikuuta 1807 – 9. lokakuuta 1867) oli puolalainen säveltäjä ja pianisti. Hän opiskeli Józef Elsnerin johdolla.


title: Ignacy Feliks Dobrzyński

text: Dobrzyński loi monipuolisen tuotannon, johon kuuluu muun muassa lauluja, ooppera, pianokappaleita, kamarimusiikkia ja sinfonioita.


title: Luonnonhistoria

text: Luonnonhistoria on poikkitieteellinen tutkimusala, joka tutkii luontoa ja sen historiaa. Se voidaan käsittää myös suppeammin siten, että luonnonhistoriassa ollaan kiinnostuneita vain eliöistä (bakteerit, arkit, sienet, eläimet, kasvit) ja niiden kehityshistoriasta. Näin määriteltynä se liittyisi vahvimmin biologiaan. Luonnonhistoria voidaan kuitenkin määritellä laajemmin, jolloin sen piiriin kuuluvat myös geologian, paleontologian, meteorologian, kemian ja jopa astrofysiikan tutkimuskohteet. Luonnonhistoria voidaan määritellä myös muilla tavoin, mutta joka tapauksessa termi on hyvin laaja-alainen. Luonnonhistorian tutkijoita kutsutaan "naturalisteiksi". Termi liittyy hyvin läheisesti luonnontieteeseen.


title: Advanced Photo System

text: Advanced Photo System (APS) on filmiformaatti, jota käytetään valokuvauksessa. Sitä markkinoi Kodak brändillä "Advantix".


title: Advanced Photo System

text: APS-filmi on 24 millimetriä leveää ja siinä on kolme erikokoista kuvamuotoa.


title: Advanced Photo System

text: "C" ja "P" -kuvamuodot muodostetaan rajaamalla. Koko kuva muodostuu filmille, ja samaa negatiivi-alaa käytetään kaikkiin kamerassa valittavissa oleviin kuvamuotoihin. "C" käyttää samaa kuvasuhdetta kuin 135 filmin (kinofilmin) kuva. Useimmat APS-kamerat käyttävät kaikkia kolmea edellä mainittua kuvamuotoa, joista valokuvaaja voi valita mieleisensä kutakin filmirullan kuvaa varten.


title: Advanced Photo System

text: APS-filmirulla on muovikuoren sisällä, ja filmirullallalle mahtuu joko 40, 25 tai 15 valokuvaa. APS-kamera syöttää filmin kameran sisälle automaattisesti, ja osittain kuvatun filmin voi kelata takaisin kasettiin ja poistaa kameran sisältä turvallisesti ilman filmin valottumisriskiä. Joitakin APS-kameroita käytettäessä osittain kuvatun filmirullan voi laittaa myöhemmin takaisin kameraan ja jatkaa rullan kuvaamista loppuun asti.


title: Advanced Photo System

text: APS-filmirullan kuoressa on neljä symbolia, joista näkee filmin tilan:Kaikista APS-kameroista voi poistaa osittain käytetty filmi kamerasta, mutta joissakin kameroissa kelauksen yhteydessä filmi meneekin rastikuvion eli täyden filmin kohdalle, eli filmirullaa ei voikaan kuvata loppuun asti vaan sen voi ainoastaan kehittää. Kehityksen jälkeen APS-filmi jää sisälle filmikasettiin, joka toimii filmin suojana kunnes filmistä taas teetetään kuvia.


title: Advanced Photo System

text: Suurin uudistus APS-filmissä verrattuna normaaliin kinofilmiin oli mahdollisuus tallentaa muutakin tietoa kuin kuvia. Valokuviin pystyy, kamerasta riippuen, liittämään esimerkiksi kuvauspäivämäärän, kellonajan, kuvaustietoja (kuten sulkimen nopeuden ja aukon koon), ja lisäämään kuvaan lyhyitä tekstikommentteja. Nämä lisätiedot ilmestyvät kehityksen yhteydessä kuvien kääntöpuolelle (ja joskus, mutta harvemmin etupuolelle kuvan reunaan).


title: Advanced Photo System

text: Kuvien yhteyteen liitetään tietoja myös laboratoriosta, jossa valokuvat kehitetään. APS-kameroissa on käytössä kaksi tiedontallennusmenetelmää. "Optical IX" -menetelmää käytetään halvemmissa kameroissa, ja se sallii vähemmän lisätietoja kuin kalliimmissa kameroissa käytetty menetelmä "magnetic IX". Vaikka "magnetic IX" salliikin enemmän lisätietoja liittäväksi kuvaan, joillakin valokuvankehittäjillä on ongelmia saada kaikki tieto liitetyksi kuvaan koska valokuvien kehityslaitteisto ei ole ollut riittävän uudenaikaista.


title: Advanced Photo System

text: Toisin kuin kinofilmissä, kehitetty APS-filmi säilyy alkuperäisen filmikasettinsa sisällä. Jokaisessa APS-kasetissa on oma kuusinumeroinen tunnistenumeronsa etiketissä, joka on näkyvissä jokaisen valokuvan kääntöpuolella, vaikkei valokuvaaja haluaisikaan muita tietoja, kuten päivämäärää, valokuviinsa näkyville. Tämä tunnistenumero suunniteltiin helpottamaan sekä valokuvaajaa että kehityslaboratorion työntekijää löytämään oikea valokuvarulla jokaiselle valokuvalle, mikäli kuvista täytyy kehittää lisävedoksia.


title: Advanced Photo System

text: APS-filmi kehitetään yleensä pienellä laitteella, joka siirtää filmin alkuperäiseltä filmikasetilta toiselle uudelleenkäytettävälle kasetille, josta filmi sitten siirretään kehityksen jälkeen toisella laitteella alkuperäiseen filmikasettiin.


title: Advanced Photo System

text: Vaikka vuonna 1996 markkinoille tullut APS tarjosi uudistuksia valokuvaukseen, se ei koskaan saavuttanut suurta suosiota ammattikuvaajien keskuudessa, koska filmin kuva-ala oli liian pieni. APS-filmin pinta-ala oli vain 56 prosenttia kinofilmistä, ja monien valokuvaajien mielestä jopa kinofilmi oli liian pientä. Lisäksi APS-kuvia suurennettaessa kuvien resoluutio alkoi kärsiä liikaa.


title: Advanced Photo System

text: Lisäksi huippuvalokuvaajat suosivat mieluiten vanhoja filmiformaatteja, kuten mustavalkofilmiä. Siksi filminvalmistajien kannatti jatkaa vanhojen filmityyppien valmistamista ja lopettaa APS-formaatin kehittäminen. Tästä syystä APS-filmejä ei tehty markkinoille kovinkaan monta erilaista tyyppiä.


title: Advanced Photo System

text: Täysautomaattiset, pienet kiinteällä salamalla ja zoomilla varustetut APS-kamerat saavuttivat jonkinlaisen suosion harrastelijavalokuvaajien keskuudessa. Alle viisi vuotta APS:n markkinoille ilmestymisen jälkeen halvat ja yksinkertaiset digitaalikamerat alkoivat syrjäyttää APS-kamerat. Tammikuussa 2004 Kodak ilmoitti lopettavansa APS-kameroiden tuotannon. Vuonna 2006 uusia APS-kameroita ei juurikaan enää näkynyt markkinoilla. APS-filmin hinta on kallistunut ja sen kehittämiseen on nykyään valokuvaamoilla vähemmän välineistöä kuin muiden filmien kehitykseen. Myös saatavilla olevien APS-filmien tyypit ovat vähentyneet. Vaikka APS-kameraa voi nykyään kutsua jo melkein keräilyharvinaisuudeksi, jotkin yhtiöt valmistavat vieläkin niitä.


title: Advanced Photo System

text: Ensimmäiset digitaaliset järjestelmäkamerat käyttivät APS-C-kennokokoa, koska suurempien kennojen valmistaminen oli digitaalisten kameroiden alkuvaiheissa erittäin kallista. APS-C on edelleenkin suosituin digitaalisten järjestelmäkameroiden kennokoko. Kinofilmikameroista tuttu 135-koko on kuitenkin käytössä ammattimaisissa digitaalijärjestelmäkamerarungoissa. Digitaalisten järjestelmäkameroiden kennokokoa ilmaistessa APS-C ei kuitenkaan ole yksikäsitteinen termi, koska eri valmistajien APS-C-kokoisiksi kutsutut kennot vaihtelevat mitoiltaan jonkin verran, pääasiassa kameravalmistajakohtaisesti.35 mm:n filmin kokoiset kennot ovat pinta-alaltaan noin 2,4–2,5-kertaisia "APS-C"-kennoihin nähden, jotka taas ovat noin 1,5 tai 1,6 kertaa seuraavaa pienempää Micro Four Thirds -kennokokoa (17,3 × 13,0 mm) suurempia.


title: Jeff Hamilton (jääkiekkoilija)

text: Jeffrey Hamilton (s. 4. syyskuuta 1977 Englewood, Ohio, Yhdysvallat) on yhdysvaltalainen uransa päättänyt jääkiekkoilija. Hän voitti keväällä 2011 Suomen-mestaruuden. Hänet valittiin kolmesti yliopistourallaan NCAA:n tähdistöjoukkueeseen ja kerran hän on voittanut AHL:n maalikuninkuuden.


title: Jeff Hamilton (jääkiekkoilija)

text: Hamilton pelasi kaudet 1996–2001 NCAA:n Yalen yliopiston joukkueessa. Kaudella 1999–2000 Hamilton sai jo toisessa ottelussa vatsavamman, jonka takia palasi kaukaloihin vasta seuraavalla kaudella. Hamiltonin viides kausi Yalessa olikin hänen parhaansa. Hän oli yliopistosarjojen paras pelaaja. Hamilton teki Yalen aikanaan yhteensä 80 maalia, joka on joukkueen kaikkien aikojen ennätys.


title: Jeff Hamilton (jääkiekkoilija)

text: Kauden 2001–2002 alussa Hamilton oli New York Rangersin harjoitusleirillä ja pelasi muutaman harjoituspelin farmijoukkue Hartford Wolf Packin riveissä. Hän tuli kuitenkin lokakuussa Suomeen SM-liigajoukkue Kärppien testiin. Hamilton oli runkosarjassa Kärppien paras maalintekijä. Kauden loppupuolella ja pudotuspeleissä Hamiltonin otteet heikkenivät, ja hän sai potkut kesken pudotuspelien.


title: Jeff Hamilton (jääkiekkoilija)

text: Ensimmäisen NHL-sopimuksensa Hamilton teki New York Islandersin kanssa kesällä 2002. Hän pelasi kauden 2002–2003 NY Islandersin farmijoukkueessa Bridgeport Sound Tigersissa. Seuraavalla kaudella Hamilton pelasi yhden NHL-ottelun, mutta farmissa hän voitti Willie Marshall Awardin AHL:n parhaana maalintekijänä. Hamilton teki AHL:ssa 43 maalia 67 ottelussa. Hänet valittiin kauden päätteeksi myös AHL:n tähdistökentälliseen. Seuraavan kauden Hamilton pelasi AHL-joukkue Hartford Wolf Packiin.


title: Jeff Hamilton (jääkiekkoilija)

text: Kaudeksi 2005–2006 Hamilton siirtyi Venäjän pääsarjaan Kazaniin, jossa pelasi kahdeksan peliä ilman tehomerkintöjä. Hänet vapautettiin sopimuksestaan lokakuun lopulla, ja hän teki tämän jälkeen loppukauden kattavan sopimuksen NY Islandersin kanssa. Hamilton siirtyi kaudeksi 2006–2007 Chicago Blackhawksiin, jossa pelasi ensimmäisen täyden NHL-kautensa. Hän oli Chicagon kolmanneksi paras pistemies 39 pisteellään. Kesällä 2007 Hamilton teki kahden vuoden sopimuksen Carolina Hurricanesin kanssa.


title: Jeff Hamilton (jääkiekkoilija)

text: Carolinasa Hamilton tippui jälleen myös farmiin Albany River Ratsiin, ja kauden jälkeen Carolina osti Hamiltonin sopimuksen ulos. Hamilton teki kaudeksi 2008–2009 sopimuksen AHL-joukkue Chicago Wolvesin kanssa. Chicagossa Hamilton oli joukkueensa paras pistemies maaliskuussa, kun NHL-joukkue Toronto Maple Leafs osti hänet Chicagosta.


title: Jeff Hamilton (jääkiekkoilija)

text: Elokuussa 2009 Hamilton siirtyi sveitsiläiseen HC Luganoon. Hän pelasi kauden piste per peli -tahdissa ja teki tehot 22+24=46. Lokakuussa 2010 Hamilton palasi SM-liigaan ja siirtyi HIFK:n riveihin. HIFK voitti keväällä Suomen-mestaruuden, mutta Hamilton ei pelannut pudotuspeleissä loukkaantumisen vuoksi. Hamilton päätti uransa kauden päätteeksi.


title: Jeff Hamilton (jääkiekkoilija)

text: Hamilton on pelannut kerran Yhdysvaltain maajoukkueessa arvoturnauksessa. Hän edusti Yhdysvaltoja MM-kilpailuissa 2004. Yhdysvallat voitti kisoista pronssia.


title: Tyreotropiini

text: Tyreotropiini eli tyrotropiini (TSH) on aivolisäkkeen etulohkon erittämä glykoproteiineista muodostunut hormoni. TSH stimuloi kilpirauhasen eritystoimintaa sekä säätelee kilpirauhassolujen määrää ja tilavuutta. Sen sijaan hypotalamuksen erittämä tyreoliberiini (TRH) säätelee TSH:n eritystä.


title: Tyreotropiini

text: TSH kiinnittyy kilpirauhasessa oleviin reseptoreihin. Se vaikuttaa kilpirauhasen toimintaan kiihdyttävästi ja edesauttaa jodin kerääntymistä kilpirauhaseen.


title: Tyreotropiini

text: Veren korkeat tyroksiini- ja trijodityroniinipitoisuudet ehkäisevät TRH:n toimintaa ja vähentävät suoraan TSH:n eritystä, siten kilpirauhasen liikatoiminta sammuttaa TSH:n vapautumisen kokonaan. Vastaavasti alhaiset tyroksiini- ja trijodityroniinipitoisuudet lisäävät TSH:n eritystä. Tyroksiinin ja trijodityroniin inhiboivaa vaikutusta omaan eritykseen kutsutaan negatiiviseksi palautesäätelyksi, joka on tavallista muidenkin aivolisäkkeen etulohkon hormonien säätelyssä.


title: Tyreotropiini

text: Tyreotropiinille on sitä vastaanottava reseptori. Reseptoria koodaa kromosomissa 14 sijaitseva TSHR-geeni.


title: Markkinat (tapahtuma)

text: Markkinat sanan perinteisessä merkityksessä ovat määräpaikassa määräaikana, usein kerran tai kaksi kertaa vuodessa, ulkoilmassa pidettävä julkinen kaupankäyntitapahtuma.


title: Markkinat (tapahtuma)

text: Markkinoilla oli Euroopassa keskiajalta 1800-luvulle saakka keskeinen merkitys kaupankäynnissä ja niihin matkustettiin usein pitkänkin matkan päästä. Alkujaan ne pidettiin monilla paikkakunnilla paikallisen suojeluspyhimyksen juhlapäivän tai kirkon vihkimisen muistopäivän yhteydessä, usein sitä edeltävänä tai seuraavana päivänä.


title: Markkinat (tapahtuma)

text: Suomessa pidettiin aikoinaan kahdenlaisia markkinoita, yksityisiä ja vapaamarkkinoita. Kaupungeissa pidetyillä yksityisillä markkinoilla eivät muiden kaupunkien asukkaat saaneet harjoittaa kaupankäyntiä, vapaamarkkinoilla kaupankäynti oli vapaata. Yksityiset markkinat lakkautettiin vuonna 1788. Ne olivat erivapauksien myöntämisen myötä jo aiemmin käytännössä muuttuneet vapaamarkkinoiksi. Vapaamarkkinoita pidetään edelleen. Markkinoiden aikana oli vuoden 1734 lain mukaan voimassa erityinen markkinarauha.


title: Markkinat (tapahtuma)

text: Kun teollistumisen myötä vakituiset kauppaliikkeet tulivat yhä yleisemmiksi, markkinat menettivät kuitenkin aikaisemmin keskeisen merkityksensä ja niille jäi käytännössä vain perinteisen kansanjuhlan luonne. Varsinkin 1900-luvun alkupuolella ne monilla paikkakunnilla lakkautettiin kokonaan, mutta viime vuosikymmeninä niitä on onnistuneesti elvytetty eri puolilla maata.


title: Markkinat (tapahtuma)

text: Muutamat vanhat markkinat ovat erikoistuneet jonkin tietyn tavaralajin markkinoiksi, esimerkkinä Helsingissä 1700-luvulta saakka pidetyt syysmarkkinat, joista ovat saaneet alkunsa nykyiset Silakkamarkkinat. Monissa kaupungeissa järjestetään nykyään erilaisia vuodenaikamarkkinoita, jollaisia ovat esimerkiksi syksyllä sadonkorjuuaikaan järjestettävät maalaismarkkinat sekä jouluiset Tuomaanmarkkinat. Uusi 2000-luvun ilmiö puolestaan ovat keskiaikatapahtumien yhteydessä pidettävät markkinat.


title: Markkinat (tapahtuma)

text: Luettelo Suomessa vuosittain pidettävistä markkinoista julkaistaan muun muassa Yliopiston almanakassa.


title: Markkinat (tapahtuma)

text: Hartolassa järjestetään joka syyskuun ensimmäinen lauantai Suomen suurimmat yksipäiväiset maalaismarkkinat, joihin osallistuu satoja kauppiaita ja kymmeniätuhansia markkinakävijöitä.


title: Mary Thurman

text: Mary Thurman (27. huhtikuuta 1895 – 22. joulukuuta 1925) oli yhdysvaltalainen mykkäelokuvien näyttelijä. Hän esiintyi 1910-luvulta lähtien kaikkiaan kymmenissä elokuvissa.


title: Mary Thurman

text: Thurman kuoli pesäkekeuhkokuumeeseen ollessaan vasta 30-vuotias.


title: Ali Rıza Efendi

text: Ali Rıza Efendi (1839–1888) oli Turkin tasavallan perustajan Mustafa Kemal Atatürkin isä ja Zübeyde Hanımin aviomies.


title: Ali Rıza Efendi

text: Ali Rıza Efendi syntyi Thessalonikiissa nykyisen Kreikan Makedonian maakunnassa silloisessa Osmanien valtakunnassa. Ali Rıza Efendi työskenteli tullivirkailijana ja kuoli 1888 kun Kemal Atatürk oli 7-vuotias. Ali Rıza Efendin on väitetty olevan albaanitaustainen tai slaavilainen. Joidenkin lähteiden mukaan hänen perheensä olisi kotoisin Anatoliasta joka on pääasiassa turkkilaista seutua. Aydınin maakuntaa on myös pidetty hänen sukunsa alkuperäisenä kotiseutuna.


title: Ali Rıza Efendi

text: Nykyisen Makedonian tasavallan alueella sijaitsevassa Kodžadžikin kylässä on talo jota pidetään hänen sukunsa vanhana kotitalona.


title: Daniel Sikorski

text: Daniel Sikorski (s. 2. marraskuuta 1987 Waidhofen an der Thaya, Itävalta) on itävaltalainen jalkapalloilija, joka edustaa saksalaista Bayern Münchenia, jossa hän voitti kaudella 2008 liigamestaruuden. Hän on viime aikoina sanonut olevansa kiinnostunut mahdollisuudesta pelata Puolan maajoukkueessa.


title: Jakobiittikapina (1715–1716)

text: Jakobiittikapina (1715–1716) pyrki nostamaan valtaan James Stuartin pääasiassa skotlantilaisten jakobiittien tuella. Kapinaa valmisteli Britannian maaperällä John Erskine, Marin jaarli. Erskine oli vannonut uskollisuutta Yrjö I:lle ja noussut ulkoministeriksi, mutta hänen stuartlaiset sympatiansa paljastuivat, ja hän menetti virkansa: Hän palasi Skotlantiin sukunsa maille Braemariin, kutsui klaanien päälliköt metsästysretkelle ja kertoi siirtyneensä avoimesti Stuartien tukijaksi. Skotlantilaiset lähtivät hyvin mukaan, mutta Walesissa ja Devonissa hallitus esti kapinaan yhtymisen, eikä Pohjois-Englannissa saatu toivottua tukea.


title: Jakobiittikapina (1715–1716)

text: Laiva toi James Stuartin Ranskasta Peterheadiin, mutta hänkään ei kyennyt valamaan intoa taistelijoihin. Hän piti vähän aikaa hovia Sconessa Pertshiressä, ja palasi Ranskaan vieden Erskinen mukanaan 4. helmikuuta 1716.


title: Jakobiittikapina (1715–1716)

text: Toinen jakobiittikapina tapahtui vuonna 1745.


title: Kempeleen Pyrintö

text: Kempeleen Pyrintö on kempeleläinen vuonna 1926 perustettu urheiluseura, jonka lajeina ovat salibandy, uinti, hiihto, frisbeegolf ja nyrkkeily. Seuran jäseniä on 1 200 ja vuotuinen liikevaihto on noin 70 000 euroa.


title: Kempeleen Pyrintö

text: Seuran omistuksessa on Köykkyrin hiihtokeskuksessa sijaitseva urheilutalo, josta löytyy urheilu- ja kuntosali, saunatilat ja kahvio. Alueella on laskettelurinne, valaistu pururata, beach volley -kenttä, frisbeegolf rata, kiintorastiverkko sekä hiihtoladut.


title: Keep Our Fire Burning

text: Keep Our Fire Burning on suomalaisen rockyhtye Hanoi Rocksin neljästoista single, joka ilmestyi 18. kesäkuuta 2004 vain Suomessa. Singlen nimikappale tosin julkaistiin seuraavalla, vain Japanissa julkaistulla "Back In Yer Face" -singlellä.


title: Keep Our Fire Burning

text: Nimikappale ”Keep Our Fire Burning” on vanha vuonna 1983 tehty Hanoi Rocks -kappale, jota tosin ei ollut koskaan nauhoitettu yhtyeen julkaisulle tai soitettu keikoilla. Kitaristi Andy McCoy sävelsi kappaleen alun perin suositun japanilaisen pop-artistin Yasuaki Hondan "Angel of Glass" -albumille. Tällöin sanoitus kertoi rakkaudesta ja oli siis erilainen kuin tällä singlellä. Seuraavan kerran kappale julkaistiin nimellä ”Kaipaan sua” vuonna 1996 Pelle Miljoonan sanoittamana ja laulamana "Hyvät pahat ja hitit 2" -hittikokoelmalla. Pelle Miljoona & Rockersin levyttämänä se julkaistiin yhtyeen kokoelma-albumilla "Kaikki hitin ainekset 1992–96" vuonna 1997. Tässä Pelle Miljoona -versiossa Andy McCoy vastaa kitaransoitosta. ”Kaipaan sua” on myöhemminkin kuulunut Pelle Miljoonan yhtyeiden kappalelistoihin, muun muassa uusin yhtye Pelle Miljoona Unabomber! on soittanut sitä keikoillaan.


title: Keep Our Fire Burning

text: Uudelleen syntyneen Hanoi Rocksin laulaja Michael Monroe löysi kappaleen yhtyeen vanhasta demonauhakokoelmasta ja halusi, että Hanoi Rocks levyttää kappaleen, koska se jäi aikanaan tekemättä. Monroe teki yhdessä McCoyn kanssa kappaleeseen uuden sanoituksen ja McCoy muunteli hieman kappaleen introsooloa.


title: Keep Our Fire Burning

text: Singlen B-kappale ”Heaven Is Gonna Be Empty” on täysin uusi kappale, jossa on paljon vaikutteita perinteisestä rock and rollista. Kumpikaan singlen kappaleista ei löydy "Another Hostile Takeover" -albumilta, vaikka se julkaistiinkin proamaan uutta albumia.


title: Keep Our Fire Burning

text: Suomen virallisella singlelistalla "Keep Our Fire Burning" sijoittui parhaimmillaan toiselle sijalle viikolla 26/2004.


title: Zübeyde Hanım

text: Zübeyde Hanım (1857 – 14. tammikuuta 1923) oli Turkin tasavallan perustajan Mustafa Kemal Atatürkin äiti. Zübeyde syntyi Hacısofularin perheeseen Thessalonikissa nykyisessä Kreikassa.


title: Zübeyde Hanım

text: Zübeyde Hanımin saamaan koulutukseen kuului vain luku- ja kirjoitustaito. Zübeyde Hanımin koulutusta pidettiin kuitenkin hyvin korkeana, sillä Ottomaanien valtakunnassa naiset eivät saaneet kovinkaan suurta koulutusta. Kampanja "naiset eivät tarvitse koulutusta" oli tuttu Ottomaanien valtakunnassa, joten monet naiset jäivät koulutuksen ulkopuolelle.


title: Zübeyde Hanım

text: Koska Zübeyde Hanım () osasi lukea ja kirjoittaa, hän sai alun perin kutsumanimekseen Zübeyde Molla (). Zübeyde Hanım oli hyvin uskonnollinen nainen, ja hän piti kiinni uskonnosta, joten hän halusi poikansa Mustafan menevän islamilaiseen madrasa-kouluun, jossa opetetaan koraania.


title: Zübeyde Hanım

text: Zübeyde Hanımin ensimmäinen aviomies oli Ali Rıza Efendi. Zübeyde Hanım tapasi miehensä tullissa; tämä oli töissä rajavartiolaitoksessa. Ali Riza ja Zübeyde Hanım menivät naimisiin perinteisen järjestetyn avioliiton kautta.


title: Zübeyde Hanım

text: Zübeyde Hanım oli naimisiin mennessään melkein aikuinen ja 20 vuotta aviomiestään nuorempi. Perheen ensimmäiset lapset Fatma, Ömer ja Ahmet kuolivat nuorina. Myöhemmin Zübeyde Hanım ja Efendi saivat kolme lasta. Esikoinen Mustafa syntyi 1881 ja Makbule vuonna 1885. Vuonna 1889 heille syntyi tytär Naciye, joka kuoli tuberkuloosiin.


title: Zübeyde Hanım

text: Mustafa Kemalin isä Ali Rıza Efendi kuoli Mustafan ollessa kuusivuotias. Zübeyde Hanım muutti veljensä Hüseyinin luokse tämän maatilalle Thessalonikiin. Zübeyde Hanım meni naimisiin Ragıp Beyn kanssa, jolla oli jo neljä lasta ex-vaimonsa kanssa. Tämä suututti Mustafaa, joka piti äitinsä uutta liittoa osoituksena siitä, ettei tämä kunnioittanut isän kuolemaa enää.


title: Zübeyde Hanım

text: Turkin itsenäisyyssodan aikana vuonna 1919 Atatürk ei pitänyt suhteita äitiinsä, eikä tämä hyväksynyt Mustafan avioliittoa erään nuoren naisen kanssa.


title: Zübeyde Hanım

text: Kun ensimmäinen Balkanin sota loppui ja Ottomaanien valtakunta menetti Thessalonikin Kreikalle, Zübeyde Hanım muutti Istanbulin lähistölle tyttärensä kanssa. Vuonna 1922 hän muutti Ankaraan, mutta Ankaran ilmasto ei sopinut hänelle, joten hän muutti İzmiriin. Hän kuoli vuonna 1923.


title: Haile Gerima

text: Haile Gerima (s. 4. maaliskuuta 1946) on etiopialaissyntyinen elokuvaohjaaja. Hän muutti Yhdysvaltoihin 1960-luvun lopulla ja sai paikan Howardin yliopiston professorina 1975.


title: Haile Gerima

text: Geriman tuotantoon kuuluvat muiden muassa elokuvat "Sankofa" (1993) ja "Adwa" (1999). Hän on ollut ehdolla Berliinin elokuvajuhlien Kultaisen karhun saajaksi.


title: Sinivuoret

text: Sinivuoret () on kuvitteellinen vuoristo J. R. R. Tolkienin Taru sormusten herrasta -kirjassa.


title: Sinivuoret

text: Sinivuoret ovat Keski-Maassa pitkä pohjoisesta etelään kulkenut vuorijono, sindariksi "Ered Luin". Vuoret sijaitsevat Keski-Maan läntisisellä rannalla. Kääpiö Gimli oli syntynyt Sinivuorilla. Beleriandin upottua mereen Vihan Sodan myllerryksissä Sinivuoret jäivät Keski-Maan rannikolle, Eriadorin länsilaidalle. Samassa myllerryksessä vuoriketjun halkaisi kahteen osaan pitkä vuono, Lhûnin Lahti. Vuorten länsipuolelle jäi ainoastaan Lindonin haltiamaa, jonka mukaan vuoriakin joskus kutsuttiin Ered Lindoniksi, Lindonin vuoriksi. Vuorten huipuista tunnetaan vain kaksi, pohjoinen Rerir sekä Dolmed. Nekin mainitaan vain Ensiajalla; ei tiedetä miten niille kävi Beleriandin vajotessa. Molemmat sijaitsivat vuoriston länsilaidalla hiukan erillään päälinjasta, joten ne saattoivat hyvinkin sortua ainakin osittain.


title: Sinivuoret

text: Sinivuorilta kuohui alas lukuisia jokia. Länteen laskivat Ensimmäisellä Ajalla Ossiriandin halki Gelionin sivujoet Ascar, Thalos, Legolin, Brilthor, Duilwen ja Adurant sekä pohjoisempana Rerir-vuorelta Gelionin itsensä latvajoista vuolaampi, Iso-Gelion. Ei ole tietoa miten näille joille kävi Beleriandin hävityksessä, mutta ainakin yksi nimeämätön joki Tarun Sormusten Herrasta kartassa virtaa Lindonin halki Lhûnin Lahteen Forlondissa. Myöhempinä aikoina virtasi Sinivuorten pohjoisimmasta kolkasta Eriadorin läntisimpien osien halki Lhûn eli Luni, joka kohtasi meren Lhûnin Lahden pohjukassa. Myös Lunin sivujoista toinen laski Sinivuorilta, ja vaikka se TSH:n kartassa on nimettömänä, mainitaan sen nimeksi Tolkienin kirjoituksessa "Of Dwarves and Men" (HoME XII s. 313) Vähä-Luni.


title: Sinivuoret

text: Vanhastaan Sinivuorten asukkaita olivat kääpiöt, jotka jo ennen Auringon Aikoja louhivat vuorten itäsivulle, Dolmedin vuoren tienoille, Nogrodin ja Belegostin kaupungit. Ne säilyivät merkittävinä kääpiöasutuksina aina Beleriandin häviöön saakka - tuolloin kaupungit raunioituivat ja niiden asukkaat muuttivat itään Khazad-dûmiin. Ajan kuluessa joitakin kääpiöitä kuitenkin palasi vuorille (mikäli kaikki edes alkuaan lähtivät). Kääpiöitä asui erityisesti Lhûnin Lahden eteläpuolisilla vuorilla, missä heillä oli toimivia kaivoksia vielä Neljännen Ajan alullakin, mutta myös pohjoiset Sinivuoret Vähä-Lunin juoksun pohjoispuolella mainitaan kääpiöalueeksi "Of Dwarves and Men" -esseessä. Vuonna 2802 Kolmatta Aikaa Sinivuorten merkitys kääpiöasutuksena kasvoi hetkellisesti, kun Durinin heimon rippeet Thráin II johtajanaan asettuivat eteläisille Sinivuorille, Konnun taakse, jätettyään vanhat asumuksensa Mustainmaassa. Jo vuonna 2942 Sinivuorten merkitys kuitenkin hiipui taas, kun Thorinin johtama uskalias retkikunta voitti Ereborin takaisin kääpiöille ja lohikäärme Smaug sai surmansa Esgarothissa. Pitkäpartojen pääosa jätti Sinivuoret ja muutti itään.


title: Sinivuoret

text: Ensimmäisellä Ajalla asuttivat Sinivuorilta länteen sijainnutta Ossiriandin maata viherhaltiat. Toisen Ajan alussa Beleriandista paenneet haltiat, johtajanaan Gil-galad, perustivat Ossiriandin säilyneisiin osiin Sinivuorten länsipuolelle Lindonin maan. Lhûnin Lahden pohjukkaan rakennettiin Mithlond, Harmaat Satamat joista haltialaivat purjehtivat Länteen kautta Toisen ja Kolmannen Ajan pitkien vuosien. Gil-galadin ja monien muiden suurhaltioiden kuoltua Viimeisen Liiton Sodassa Lindonin merkitys väheni, eikä siellä enää asunut paljoakaan haltioita.


title: Joe Louis Arena

text: Joe Louis Arena on Detroitissa Michiganin osavaltiossa Yhdysvalloissa sijaitseva urheiluhalli. Halli toimi NHL-liigassa pelaavan Detroit Red Wingsin kotiareenana vuosina 1979–2017, minkä lisäksi siellä on järjestetty myös mm. showpaini-tapahtumia, koripallo-otteluja ja konsertteja. Halli on nimetty entisen raskaansarjan nyrkkeilijän Joe Louisin mukaan.


title: Joe Louis Arena

text: Joe Louis Arenan omistaa Detroitin kaupunki ja sen toiminnasta vastaa Olympia Entertainment. Halli avattiin 12. joulukuuta 1979 Detroitin ja Michiganin yliopistojoukkueiden välisellä koripallo-ottelulla. Detroit Red Wings pelasi hallissa ensimmäisen ottelunsa 27. joulukuuta 1979 St. Louis Bluesia vastaan. Hallin nykyinen yleisökapasiteetti jääkiekko-otteluissa on 20 066.


title: Mario Bunge

text: Mario Bunge (s. 1919) on argentiinalainen filosofi ja fyysikko, joka on työskennellyt Kanadassa. Hänellä on lukuisia kunniatohtorin arvoja. Vuonna 1982 hän sai Asturian ruhtinaan palkinnon.


title: Mario Bunge

text: Bunge on tuottelias kirjoittaja, joka on kirjoittanut yli 400 tutkielmaa ja 80 kirjaa. Bungen pääteos on kahdeksanosainen "Treatise on Basic Philosophy" (1974–1989), tutkimus aiheista, joita Bunge pitää nykyfilosofiassa keskeisimpinä: semantiikka, ontologia, tietoteoria, tieteenfilosofia ja etiikka. Bunge soveltaa ajatteluaan eri luonnontieteiden ja yhteiskuntatieteiden aloille. Bunge kannattaa rationalismia, tieteellistä realismia, materialismia ja seurausetiikkaa.


title: Fabergén pääsiäismunat

text: Fabergén pääsiäismunat ovat 69 koristemunaa, jotka venäläinen kultaseppä Peter Carl Fabergé teki apulaisineen vuosien 1885 ja 1917 välisenä aikana.


title: Fabergén pääsiäismunat

text: Munista viisikymmentä toimitettiin Venäjän keisariperheelle, jossa niiden antaminen lahjaksi muodostui perinteeksi. Perinteen aloitti Venäjän keisari Aleksanteri III ja sitä jatkoi hänen poikansa Nikolai II. Keisariperheelle tehtiin myös kaksi muuta pääsiäismunaa, mutta näitä ei ehditty toimittaa perille ennen helmikuun vallankumouksen alkua.


title: Fabergén pääsiäismunat

text: Seitsemän Fabergén pääsiäismunista toimitettiin venäläiselle Kelchin perheelle ja kymmenen muille tilaajille.


title: Fabergén pääsiäismunat

text: Seitsemän pääsiäismunista on nykyään kadoksissa. Jäljelle jääneet munat ovat erittäin arvokkaita ja niistä maksetaan huutokaupoissa miljoonia euroja. Venäläinen miljardööri Viktor Vekselberg omistaa nykyään suurimman yksittäisen kokoelman, ja Kremlin asehuoneen museolla on kymmenen munaa.


title: Fabergén pääsiäismunat

text: Fabergén liike valmisti myös suuren määrän vaatimattomampia pääsiäismunia eri materiaaleista esim. kaulakoruiksi.


title: Fabergén pääsiäismunat

text: Pietarilaiseen Šuvalovin palatsiin on perustettu museo Carl Fabergén pääsiäismunille, joka avautui yleisölle maaliskuussa 2014. Museon kokoelmissa on yhteensä 4 000 esinettä Venäjän viimeisen keisariperheen ajalta. Esineet ovat muun muassa savukerasioita, maalauksia ja ikoneja. Museon taustalla on venäläinen Viktor Vekselbergin säätiö.


title: Societas Sanctae Birgittae

text: Societas Sanctæ Birgittæ (SSB) on korkeakirkolliseen liikkeeseen kuuluva tertiaarisääntökunnan luonteinen veljistö ja sisaristo sekä papeille että maallikoille Ruotsin kirkossa.


title: Societas Sanctae Birgittae

text: Societas Sanctæ Birgittæ on perustettu 1920 ja sillä on nykyään noin 200 jäsentä. Sitä johtavat konfessori, joka valitaan SSB:n pappien joukosta, sekä superior, joka valitaan sisarten joukosta. SSB:n piispallisena visitaattorina toimi pitkään Bertil Gärtner.


title: Societas Sanctae Birgittae

text: SSB:n pyrkimyksenä on sekä yksilöiden että seurakuntien toteuttama rukouselämän ja ehtoollisenvieton lisääminen ja uudistuminen, saarna ja opetus kuuliaisena Jumalan sanalle ja kirkon tunnustukselle sekä sielunhoidon ja ripin lisääntynyt käyttö. SSB:llä on hyvät suhteet roomalaiskatoliseen Birgittalaissääntökuntaan.


title: Societas Sanctae Birgittae

text: Societas Sanctæ Birgittæ kokoontuu vuosittain yleiskapituliin Vadstenaan, mikä huipentuu pontifikaalimessuun Pyhän Birgitan "taivaallisena syntymäpäivänä" 23. heinäkuuta Vadstenan luostarikirkossa. Lisäksi SSB kokoontuu konventteihin kolme kertaa vuodessa eri puolille maata ja joskus ulkomaille. Sekä yleiskapitulin että konventtien jumalanpalvelukset ovat avoimia kaikille.


title: Societas Sanctae Birgittae

text: SSB:llä on ollut pitkään jäseniä paitsi Tanskassa, Isossa-Britanniassa ja Pohjois-Amerikassa, myös Suomen evankelis-luterilaisessa kirkossa. Jo kaksi vuotta SSB:n perustamisen jälkeen, vuonna 1922, suunniteltiin yhteisön suomalaisen haaran perustamista. Asiaa ajoivat tuolloin Amos Anderson ja turkulainen lehtori Julius Finnberg. He järjestivät Naantalissa vuosittain Birgitta-vesperin vuodesta 1921 vuoteen 1930, kunnes paikallinen kirkkoherra kielsi tilaisuuksien järjestämisen pitäen niitä katolisina. Myös mm. Helsingin Olaus Petri församlingenin kirkkoherra Folke Palmgren ja kanttori Torsten Stenius olivat SSB:n jäseniä. Vuonna 2007 SSB:n kevätkonventti pidettiin Suomessa Nauvossa.


title: Lana Lang

text: Lana Lang on fiktiivinen hahmo Teräsmies-sarjakuvissa. Hän esiintyi ensimmäisen kerran "Superboy" #10 vuonna 1950. Hahmon loivat Bill Finger ja John Sikel.


title: Lana Lang

text: Perinteisesti Lana Lang esitetään nuoren Clark Kentin ihastuksen kohteena aikana jolloin he kumpikin asuivat Smallvillen pikkukaupungissa. Teräsmies-sarjakuvien hopeakaudella hän esiintyi nuoren Teräsmiehen, Teräspojan rinnalla. Nykyisissä sarjakuvissa hän esiintyy vierailevana hahmona Teräsmiehen elämässä. Lana ja Clark ovat todella hyviä ystäviä ja heidän välillään on ollut myös romanttisia tunteita. Nykyisin Lana on kuitenkin aviossa Pete Rossin kanssa ja heillä on Clark-niminen poika.


title: Lana Lang

text: Annette O'Toole esitti Lana Langia vuoden 1983 "Superman III" -elokuvassa. Kristin Kreuk esittää hahmoa Teräsmiehen nuoruusvuosista kertovassa televisiosarjassa Smallville.


title: Fanayé Tesfayé

text: Fanayé Tesfayé (s. 1968/1970) on etiopialainen taidemaalari ja laulaja. Hän valmistui Addis Abeban taidekoulusta vuonna 1988.


title: Fanayé Tesfayé

text: Tesfayé on menestynyt sekä kuvataiteen että musiikin alalla. Maalauksia on ollut julkisesti esillä, ja musiikkia on levitetty kansainväliseen myyntiin.


title: Fanayé Tesfayé

text: Laulu "Tchèwata" on päätynyt World Music Networkin laajaan "Music Rough Guide" -sarjaan levylle "The Rough Guide to the Music of Ethiopia" (2004).


title: Othenio Abel

text: Othenio Lothar Franz Anton Louis Abel (20. kesäkuuta 1875 Wien, Itävalta – 4. heinäkuuta 1946 Mondsee, Itävalta) oli itävaltalainen paleontologi ja evoluutiobiologi. Häntä pidetään paleobiologian, joka aiemmin oli vain paleontologian geologiaan suuntautunut ala, perustajana.


title: Othenio Abel

text: Othenio Abel syntyi Wienissä, missä hän opiskeli vuodesta 1899 lähtien oikeustiedettä ja luonnontieteitä, ja jossa hän valmistui filosofian tohtoriksi. Jo vuonna 1898 hän toimi Eduard Suessin laboratorioapulaisena. Vuodesta 1900 vuoteen 1907 hän työskenteli valtion geologian tutkimuslaitoksella. Vuonna 1907 Abelista tuli ylimääräinen professori Wienissä ja vuodesta 1917 vuoteen 1934 hän toimi Wienissä vakituisena paleontologian professorina ja myöhemmin vuosina 1935–1940 Göttingenin Georg-August-yliopistolla.


title: Othenio Abel

text: Abelin toimialaa olivat fossiloituneet selkärankaiset. Hän vaikutti erittäin voimakkaasti fylogenian kehitykseen.


title: Othenio Abel

text: Joka toinen vuosi jaetaan 3 700 euron arvoinen Othenio-Abel-palkinto erinomaisen paleobiologiaa käsittelevän artikkelin kirjoittamisen tai paleontologian parissa tehdyn elämäntyön johdosta.


title: Jason Anthony Griffith

text: Jason Anthony Griffith (s. 26. marraskuuta 1980) on yhdysvaltalainen ääninäyttelijä, joka tunnetaan Sonic the Hedgehogin ääniroolista videopeleistä ja animesarjasta Sonic X.


title: Jason Anthony Griffith

text: Griffith aloitti uransa ääninäyttelijänä dubbaamalla vuonna 2001 muutamia sivuääniä Pokémoniin ollen muun muassa Dewford Townin salinjohtajan Brawlyn äänenä kolmessa jaksossa. Myöhemmin Griffith sai isomman roolin, kun hän oli Ashin kanssa matkanneen Pokémon-tuntija Cilanin äänenä Best Wishes -kausilla. Ensimmäisen alkuperäisen ääniroolin hän teki animaatiosarjaan Baby Looney Tunes vuonna 2002 ja vuotta myöhemmin Griffith sai ensimmäisen pääroolinsa Sonic X:stä ollessaan Sonic the Hedgehogin äänenä. Hän jatkoi hahmon roolissa myös sarjan jälkeen julkaistuissa videopeleissä, kuten Sonic Riders ja Sonic Rush Adventure. Vuosina 2004–2005 Griffith oli Teini-ikäiset mutanttininjakilpikonnat -sarjassa Miyamoto Usagin äänenä ja sai samalla toisen pääroolinsa animesarjasta One Piece ollessaan Usoppin äänenä.


title: Simpsonit (20. tuotantokausi)

text:
Simpsoneiden 20. tuotantokausi (2008–2009) käynnistyi Yhdysvalloissa vuoden 2008 syksyllä.
20. tuotantokaudella alettiin esittää uutta introa jaksosta ”Silmä silmästä” ("Take My Life, Please") lähtien. Samalla sarjaa alettiin esittää teräväpiirtona ja kuvasuhteeksi vaihtui 16:9. Suomessa kautta alettiin esittää keväällä 11. toukokuuta 2010 lähtien Subilla. Kauden ensimmäinen jakso esitettiin ennakkoon 25. joulukuuta 2009.


title: Kreivi Karlstein

text: Kreivi Karlstein on Philip Pullmanin ensimmäinen lastenromaani, joka ilmestyi 1982. Alun perin Pullman kirjoitti teoksen opettajana toimiessaan koulunäytelmäksi omien oppilaidensa esitettäväksi. Myöhemmin hän muokkasi teoksesta myös Patrice Aggsin kuvittaman sarjakuvatyylisen version "Kreivi Karlstein eli Paholaismetsästäjän ratsastus" (1991).


title: Kreivi Karlstein

text: Teoksen on suomentanut Helene Bützow, ja suomennoksen on julkaissut vuonna 2005 Tammi.


title: Alfred Wilhelm Stenfors

text: Alfred Wilhelm Stenfors, myös lyhennettynä A. W. Stenfors, () oli suomalainen arkkitehti ja Yleisten rakennusten ylihallituksen ylijohtaja.


title: Alfred Wilhelm Stenfors

text: Stenfors valmistui arkkitehdiksi Suomen polyteknillisestä opistosta vuonna 1890. Hänet nimitettiin yleisten rakennusten ylihallituksen ylimääräiseksi arkkitehdiksi samana vuonna. Stenfors muutti Vaasaan, jossa toimi piirustuksen opettajana Vaasan reaalilyseossa vuosina 1894–1911. Opettajan toimen ohella Stenfors työskenteli myös Vaasan lääninrakennuskonttorin apulaisarkkitehdin ja vt. esimiehen eli niin sanotun lääninarkkitehdin tehtävissä.


title: Alfred Wilhelm Stenfors

text: Stenfors nimitettiin Yleisten rakennusten ylihallituksen ylijohtajaksi vuonna 1921. Stenforsin ylijohtajakausi sattui aikaan, jolloin Helsingissä vallitsi asuntopula. Hänen kiusallisiin tehtäviin kuului huoneistojen järjestäminen valtion virastoille ja asuntojen järjestäminen virastojen virkamiehille. Stenfors jatkoi edeltäjänsä Onni Tarjanteen tavoin ylihallituksen suomalaistamista.


title: Alfred Wilhelm Stenfors

text: Stenforsin ylijohtajakausi jäi hyvin lyhyeksi ja hän siirtyi takaisin Vaasaan jo syksyllä 1922, kun hänet nimitettiin Vaasan lääninrakennuskonttorin esimieheksi. Vaasan lääninarkkitehtina Stenfors toimi vuoteen 1934 asti. Hän piti myös yksityistä arkkitehtitoimistoa. Stenfors kuoli Vaasassa vuonna 1952.


title: Saba (laulaja)

text: Saba Anglana on laulaja ja näyttelijä. Hän syntyi Mogadishussa somalialaiselle äidille sekä italialaiselle isälle ja muutti varhaisella iällä Italiaan.


title: Saba (laulaja)

text: Saba opiskeli taidehistoriaa Rooman Sapienza-yliopistossa. Hän suunnitteli itselleen tulevaisuutta mosaikistina, mutta siirtyikin näyttelijän töihin televisioon; hän esiintyi esimerkiksi televisiosarjassa "La squadra".


title: Saba (laulaja)

text: Saban ensimmäinen albumi on "Jidka – The Line" (2008).


title: Gigbag

text:
Gigbag (tai gig bag) on pehmustettu kantopussi instrumenteille, useimmiten kitaroille ja bassokitaroille. Monissa gigbageissa on tasku musiikkivälineille, kuten kaapeleille tai plektroille.
Sitä voi käyttää joko repun lailla tai kantaa kantokahvasta.


title: Planckin periaate

text: Planckin periaate on tieteenfilosofiassa käytetty periaate, jonka mukaan uusi tieto ei tule hetkessä hyväksytyksi, vaan sen omaksumiseen kuluu aikaa. Se esitetään usein myös sellaisessa muodossa, jossa vanhemmat tieteilijät omaksuvat nuorempia heikommin uutta tietoa, mutta lopulta vanhempien tieteilijöiden kuoltua uusi tieteilijäsukupolvi tutustuu alusta alkaen siihen ja näin se vakiinnuttaa asemansa. Planckin periaatteen esitti jälkimmäisessä muodossa kuuluisa saksalainen fyysikko Max Planck omaelämäkerrassaan.


title: Crystal Kay

text: Crystal Kay Williams (s. 26. helmikuuta 1986) on japanilainen poplaulaja. Hän syntyi afroamerikkalaiselle isälle ja korealaistaustaiselle äidille Yokohamassa.


title: Crystal Kay

text: Crystal Kay nousi suuren yleisön tietoisuuteen jo teini-iässään. Hänet tunnetaan lähinnä soolourasta, mutta hän on tehnyt myös yhteistyötä muun muassa m-flo-kokoonpanon kanssa.


title: Pikku Emma

text: Pikku Emma on Géza Csáthin vuonna 1912 kirjoittama novelli.


title: Pikku Emma

text: Novellissa on kehyskertomus, jossa kirjoittaja kertoo saaneensa kuolleelta sukulaiseltaan päiväkirjoja, joista eräässä kertomus oli. Sen lisäksi novellissa on sisäkertomus, jossa on minäkertoja.


title: Pikku Emma

text: Emma on hyvin kaunis ensimmäisen luokan tyttö. Minäkertoja oli rohkeasti ihastunut pikku Emmaan, vaikka Emma siis oli ensimmäisen luokan tyttöjä. Myös luokan muut pojat olivat ihastuneita häneen mutta he pitivät suunsa kiinni. Kertojan veli Gábor vihaa Emmaa ja auttaa eniten, kun Emmaa hirtetään.


title: Pikku Emma

text: Novellissa oppilaita piestään. Novellin käännekohtana voi pitää sitä, kun ykköshakkaaja Zöldi piestään rajusti luokan edessä, sillä silloin kertoja tottuu väkivaltaan. Kun kertoja kuulee, että joku murhamies on hirtetty, hän haluaa ryhtyä itsekin hirttämään. Sisarustensa Irman ja Gáborin kanssa hän alkaa hirttää kissoja ja koiria. Hirttäminen on lapsille leikkiä, mutta he tietävät tekevänsä väärin, koska pitävät hirttäjäisiä ullakolla niin, etteivät vanhemmat näe ja estä. Ehkä hän haluaa myös purkaa sillä pahaa oloaan.


title: Pikku Emma

text: Novellissa väkivalta ja väkivaltaiset ammatit nousevat korkeaan arvoon. Luokan opettaja oli vaihtunut heti alussa. Nykyinen opettaja Mihály Szladek on raakalainen ja arvostaa sotilaallisia arvoja eikä siksi piekse kertojaa eikä Emmaa. Muut oppilaat saavat pelätä saavansa raa'an fyysisen rangaistuksen, jos vaikka hieman kuiskuttelevat tunnilla.


title: Pikku Emma

text: Kertoja on minäkertoja, joka kuvaa tapahtumia ja omia tuntemuksiaan. Hän on ihastunut kauniiseen pikku Emmaan, joka on vuotta nuorempi ekaluokkalainen. Emma ja kertojan sisar Irma ovat samalla luokalla ja aluksi ystäviä. Myöhemmin Irma kuitenkin estää hallitsevasti kertojan ja Emman kaveruuden. Emma käy kertojan, siis Irmankin, perheessä kylässä melko usein. Irma alkaa jostain syystä vihata Emmaa. Kertoja vaihtaa koulua eikä enää näe Emmaa niin usein.


title: Pikku Emma

text: Kaverukset ovat kuulleet, että joku murhamies hirtettiin. Tästä pojille tulee mieleen, että hekin voisivat leikkiä hirttämistä. Aluksi oppilaat hirttävät pieniä elukoita ullakolla mutta lopulta hirttoköyteen joutuu pikku Emma. Gábor on hirttäjäisten johtaja ja toimii pyövelinä. Hän vihaa Emmaa. Hirttäjäisten toinen johtava henkilö Irma kysyy Emmalta, onko hän nähnyt teloitusta. Kun Emma vastaa, ettei ole, Irma ehdottaa että hirtetään Emma. Gábor on heti mukana ajatuksessa. Emma vastustelee, mutta Irma nostaa hänet hirttoköyteen. Irma ei yksin jaksa, joten kertoja auttaa. Hirttäjäisissä Emman maallinen vaellus päättyy. Lapset pakenevat paikalta. Siivooja menee ullakolle ja löytää Emman ruumiin. Emman isä kutsutaan paikalle ja sisäkertomus päättyy.


title: Helsingin Kisa-Toverit

text: Helsingin Kisa-Toverit (lyhenne HKT) on vuonna 1929 perustettu urheiluseura, jonka vahvimmat lajit ovat olleet koripalloilu ja yleisurheilu.


title: Helsingin Kisa-Toverit

text: Koripallossa HKT on pelannut koripallon SM-sarjassa 26 pelikautta, joiden aikana se voitti 504:stä ottelusta 300. Seura on voittanut viisi Suomen mestaruutta vuosina 1961–1965, viisi SM-hopeaa ja kaksi SM-pronssia. Koripallon Suomen cupin HKT voitti vuonna 1970. Europeleissä seura eteni parhaimmillaan puolivälieriin kauden 1963–1964 Euroopan cupissa. Tällöin se putosi jatkosta hävittyään Simmenthal Milanolle. HKT luopui SM-sarjapaikastaan 15. syyskuuta 1976 vastalauseena koripallon kaupallistumiselle.


title: Helsingin Kisa-Toverit

text: Naisten puolella HKT on pelannut pääsarjassa neljä kautta. Vuonna 1967 seuran naisten joukkue voitti ainoan Suomen mestaruutensa. Vuonna 1966 HKT:n naiset voittivat ensimmäisen SM-mitalin, sillä naisjoukkue saavutti SM-pronssia.


title: Helsingin Kisa-Toverit

text: Suomen koripallomaajoukkueessa Tokion olympiakisoissa 1964 oli viisi HKT:n pelaajaa: Liimot, Vartia, Laanti ja Finneman.


title: Helsingin Kisa-Toverit

text: Koripallo ja yleisurheilu ovat lajit, joissa HKT toimii aktiivisesti nykyisinkin.


title: Helsingin Kisa-Toverit

text: Pesäpallossa Helsingin Kisa-Toverit voitti kaksi TUL:n mestaruutta, ja . Seurassa pelasi yksi kaikkien aikojen nopeimmista pesäpalloilijoista, Alpo Savolainen, sekä Ensio Vuorinen.


title: Lasten Eurovision laulukilpailu 2007

text: Lasten Eurovision laulukilpailu 2007 järjestettiin 8. joulukuuta 2007 Rotterdamissa, Alankomaissa. Tapahtumapaikkana toimi Ahoy Rotterdam ja kilpailun juonsivat Sipke Jan Bousema ja Kim-Lian van der Meij. Kilpailun voitti Valko-Venäjän edustaja Aljaksei Žyhalkovitš.


title: Lasten Eurovision laulukilpailu 2007

text: Kilpailuun osallistui 17 maata sekä neljä uutta maata Armenia, Bulgaria, Georgia ja Liettua. Iso-Britannia, Espanja, Ranska, Latvia, Norja, Puola, Tanska, Sveitsi ja Bosnia ja Hertsegovina eivät osallistuneet tänä vuonna.


title: Lasten Eurovision laulukilpailu 2007

text: Kilpailuun käytetty budjetti oli 2 000 000 euroa, joka on suurin lasten euroviisuihin käytetty rahamäärä.


title: Miliyah Katō

text: Miho Katō () eli Miliyah Katō (; s. 22. kesäkuuta 1988) on japanilainen laulaja. Hän julkaisi ensimmäiset omat singlensä vuonna 2004 ja ensimmäisen albuminsa 2005.


title: Miliyah Katō

text: Katōn levyt ovat olleet menestyksiä, ja useat laulut ovat nousseet listoille.


title: Risaliitti

text: Risaliitti (ital. "risalto") on tavallisesti rakennuksen julkisivun eli fasadin keskellä oleva, rakennuksen koko korkeudelta ulkoneva rakenneosa. Pitkänomaisissa fasadeissa myös rakennuksen kulmia voidaan korostaa sivurisaliiteilla. Risaliitti tuli suosituksi barokkiarkkitehtuurin myötä, ja risaliitit olivat myös keskeisiä empiretyyliä edustavien rakennusten fasadeissa.


title: Iwami Ginzanin hopeakaivos

text: Iwami Ginzanin hopeakaivos () oli hopeakaivos Ōdassa, Shimanen prefektuurissa, Japanissa. Sennoyama- ja Yōgaisan-vuorien alueella toiminut kaivos ja sen kulttuurimaisema valittiin Unescon maailmanperintöluetteloon vuonna 2007.


title: Iwami Ginzanin hopeakaivos

text: 1600-luvun alussa kaivoksille rakennettiin aita. Sen sisäpuolelle jäänyttä 300 hehtaarin aluetta kutsuttiin Sakunouchiksi. Kaivos voidaan jakaa kolmeen osaan: Ginzanin alueeseen, Ōmorin alueeseen ja ympäröivään alueeseen. Ginzanin alue muodostuu entisestä Sakunouchista, ja se rakennettiin Sengoku-kaudella. Alue oli tarkoitettu kaivoksen työntekijöiden asunnoille, mutta nykyisin näkyvissä on lähinnä temppeleitä, pyhäkköjä ja kiviseiniä, kun vain harvat asuintalot ovat enää pystyssä. Ōmorin alue rakennettiin myöhemmin, ja se sisältää muun muassa kaivoksesta vastuussa olleen rauhantuomarin toimiston. Ympäröivä alue muodostuu tarvikkeiden ja louhitun hopean kuljetukseen tarkoitetuista porteista ja teistä. Kaivoksen alueelta on löydetty merkkejä noin 600 kaivoskuilusta ja -käytävästä.


title: Iwami Ginzanin hopeakaivos

text: Kaivos otettiin täysimittaiseen käyttöön vuonna 1526, vaikka jotkin vanhat tekstit viittaavatkin hopeasuonen löytyneen jo 1309. Kaivoksen käyttö tapahtui Ōuchi-klaanin suojeluksessa, ja sen toiminnasta vastasi hakatalainen kauppias Kamiya Jutei. 1530-luvun loppupuolella kaivoksessa otettiin käyttöön uusi sulatustekniikka, jonka seurauksena kaivoksen tuotto kasvoi huomattavasti. 1530-luvulta 1540-luvulle Ōuchi-klaani taisteli alueesta naapuriklaaniensa kanssa ja menetti kaivoksen lopulta Amago-klaanille 1550-luvulla. Kaivoksen omistaja vaihtui taas vuonna 1561, kun Mōri-klaani otti siihen kuuluvat maat hallintaansa. Kun Tokugawa Ieyasu nousi valtaan Sekigaharan taistelun jälkeen vuonna 1600, hän pakkolunasti Japanin kaikki kaivokset itselleen ja nimitti Okubo Nagayasun hallinnoimaan Iwami Ginzanin hopeakaivoksen toimintaa.


title: Iwami Ginzanin hopeakaivos

text: Vuonna 1602 kaivos tuotti vuosittain 15 tonnia hopeaa. Hopean lisäksi kaivoksista louhittiin myös kuparia. Kaivoksen tuotantomäärät jatkoivat kasvuaan ja olivat korkeimmillaan 1610–1620-luvuilla. Tuotanto alkoi kuitenkin laskea 1624. Hopeaa toimitettiin myös ulkomaille kuten Eurooppaan ja muihin Aasian maihin. Vuonna 1800 alueella syttyi tuhoisa tulipalo, joka poltti suuren osan Ōmorin alueesta. Meiji-restauraation jälkeen Iwami Ginzanin hopeakaivos yksityistettiin. 1886 kaivoksen toiminta siirtyi Fujitagumi-yritykselle, joka nimesi sen uudelleen Ōmorin kaivokseksi. Kaivokselle rakennettiin jalostamo 1895, mutta se oli toiminnassa vain hieman yli vuoden, jonka jälkeen se korvattiin toisella jalostamolla. Kaivos suljettiin kannattamattomana 1923, mutta toisen maailmansodan alettua se yritettiin avata uudelleen. Trooppinen hirmumyrsky aiheutti kaivokselle kuitenkin niin pahoja tuhoja, että se jouduttiin sulkemaan vuosi avaamisensa jälkeen 1943.


title: Iwami Ginzanin hopeakaivos

text: Iwami Ginzanin hopeakaivoksesta tehtiin Shimanen prefektuurin historiallinen kohde 1967. Kaksi vuotta myöhemmin 1969 osia kaivoksesta valittiin Japanin kansallisiksi historiallisiksi maamerkeiksi. Lähes kaksi vuosikymmentä myöhemmin 1987 Ōmori, Ginzan katu ja muita kaivoksen historiallisesti merkittäviä osia määriteltiin suojeltaviksi kohteiksi. Japani rekisteröi kaivoksen ja sen kulttuuriympäristön ehdokkaaksi Unescon maailmanperintökohteeksi huhtikuussa 2001. Kaivos hyväksyttiin luetteloon 2007 kriteereillä II, III ja V, siitäkin huolimatta ettei Unescolle neuvoa antava ICOMOS saatavilla olevien tietojen perusteella katsonut alueen täyttävän asetettuja kriteerejä, eikä löytänyt kaivoksesta mitään, mikä olisi antanut sille huomattavaa maailmanlaajuista arvoa. ICOMOS suositteli, että kaivoksen listaamista lykättäisiin, kunnes sen ehdolle asettanut valtio olisi tehnyt perinpohjaisempia tutkimuksia alueen merkittävyyden osoittamiseksi. Hyväksymisen yhteydessä Unesco pyysi Japania suorittamaan lisätutkimuksia yhdessä Unescon neuvoa antavien asiantuntijaelinten kanssa. Alkuperäinen maailmanperintökohteeksi nimetty alue oli kooltaan 442 hehtaaria. Vuonna 2010 alue laajennettiin 529 hehtaariin. Maailmanperintöluetteloon kirjattuihin alueisiin kuuluvat kaivoskuilut ja -käytävät, pyhäköt, kolme satamakylää: Tomogaura, Okidomari ja Yunotsu, sekä osia rannikolle johtavista Kaidō-liikennereiteistä. Luetteloon kuuluvaa aluetta ympäröi lisäksi 3 134 hehtaarin suojavyöhyke.


title: Geta Burlacu

text: Geta Burlacu (oikealta nimeltään Georgeta Povorozniuc, s. 22. heinäkuuta 1974) on moldovalainen jazzlaulaja, joka valittiin edustamaan Moldovaa euroviisuihin Belgradiin 2008 kappaleella "A Century of Love", mutta hän ei päässyt finaaliin.


title: RMIT-yliopisto

text: RMIT-yliopisto (virallinen nimi The Royal Melbourne Institute of Technology) on australialainen yliopisto, ja se sijaitsee Melbournessa Victoriassa.


title: RMIT-yliopisto

text: RMIT on kolmanneksi vanhin korkeakouluasteen oppilaitos Victoriassa ja kuudenneksi vanhin koko Australiassa. Sen maine on hyvä niin kotimassa kuin ulkomaillakin, ja se on jatkuvasti ollut Times Higher Education -lehden 200 huippuyliopiston listalla.


title: RMIT-yliopisto

text: Yliopiston pääkampus sijaitsee Melbournen pohjoislaidalla, jossa sillä on käytössä useita kortteleita ja historiallisia rakennuksia.


title: RMIT-yliopisto

text: RMIT:llä on Vietnamissa kansainvälinen yliopisto "RMIT International University, Vietnam" eli "RMIT Vietnam", ja sillä on kampukset Saigonissa ja Hanoissa.


title: RMIT-yliopisto

text: RMIT-yliopisto keskittyy korkeimpaan opetukseen, kun taas RMIT TAFE on Victorian suurimpia ammatillista koulutusta tarjoavia oppilaitoksia.


title: Presidentin kanslia (televisiosarja)

text:
Presidentin kanslia oli Yle TV1:n esittämä poliittinen satiiri, joka korvasi tammikuussa 2008 "Itse valtiaat" lauantain satiiripaikalla (21.15−21.30). Se kertoi neljästä presidentin kansliassa työskentelevästä fiktiivisestä henkilöstä, joita olivat alun perin kansliapäällikkö Jorma Viinanen (Robin Svartström), lehdistöpäällikkö Eeva Nevalainen (Mari Turunen), 2. adjutantti Jari Muurinen (Jussi Vatanen) ja autonkuljettaja Illu-Gabriel Airisto (Aku Hirviniemi). Vuoden 2011 jaksoissa Muurisen ja Airiston tilalle tulivat adjutantti Jussi (Taisto Oksanen) ja autonkuljettaja Elisabeth (Lotta Lehtikari). Sarjaa ohjasi alun perin, vuodesta 2008 vuoteen 2009, Elias Koskimies, ja sillä oli tuolloin kolme käsikirjoittajaa, Koskimies, Jyrki Lehtola ja nainen, jonka nimeä ei ole kerrottu julkisuuteen. Vuonna 2010 sarjan ohjaajaksi vaihtui Jaakko Saariluoma, joka käsikirjoittaa sarjaa Jyrki Lehtolan kanssa.
Sarjassa vallanhimoinen kanslianväki ruotii keskusteluissaan menneen viikon ajankohtaisuuksia, usein varsin suorasanaisesti ja härskisti. Presidentin kanslia on jakanut jonkin verran mielipiteitä ajoittain jopa "hyvän maun rajoja koettelevana" poliittisena satiirisarjana.


title: Kaspars Kambala

text: Kaspars Kambala (s. 13. joulukuuta 1978 Riika, Latvia) on latvialainen koripalloilija. Jäätyään kiinni dopingin käytöstä hän sai joulukuusta 2006 alkaen kahden vuoden kilpailukiellon.


title: Kaspars Kambala

text: Kambalan seuroina olivat muiden muassa Real Madrid ja Fenerbahçe Ülkerspor. Hän on myös ammattilaisnyrkkeilijä.


title: Schaerbeek

text: Schaerbeek tai Schaarbeek on Belgiassa sijaitseva kunta, jossa on 129 293 asukasta (2015). Kunnan pinta-ala on 8,14 neliökilometriä.


title: Schaerbeek

text: Laulaja-lauluntekijä Jacques Brel on syntynyt Schaerbeekissä.


title: Rory Kinnear

text: Rory Kinnear (s. 17. helmikuuta 1978 Lontoo, Britannia) on brittiläinen näyttelijä. Hän syntyi Lontoossa ja opiskeli LAMDAssa.


title: Rory Kinnear

text: Kinnear tunnetaan parhaiten teatterirooleistaan ja hän on ollut mukana sekä Royal Shakespeare Companyssa että Royal National Theatressa. Kinnear on esiintynyt muun muassa näytelmissä "The Man of Mode" (Etherege, 1676), josta hän voitti parhaan miessivuosan Olivier-palkinnon vuonna 2008, "Mary Stuart" (Schiller, 1800) ja "Hamlet".


title: Rory Kinnear

text: Vuonna 2013 hän jakoi Adrian Lesterin kanssa parhaan miespääosan Evening Standard -palkinnon roolistaan Jagona National Theatren "Othello"-tuotannossa. Hän voitti myös parhaan miespääosan kategoriassa samasta roolista Laurence Olivier- palkinnon. Kinnearin kirjoittamaa esikoisnäytelmää "The Herd" esitettiin Bush Theatressa syksyllä 2013. Hän oli siitä ehdolla Evening Standard Awardin lupaavimman näytelmäkirjailijan kategoriassa.


title: Rory Kinnear

text: Vuonna 2016 Kinnear esiintyy Macheathin eli Puuko-Macin roolissa National Theatren tuotannossa Kurt Weillin ja Bertolt Brechtin laulunäytelmästä "Kolmen pennin ooppera".


title: Rory Kinnear

text: Teatterin lisäksi Kinnear on esiintynyt myös televisiossa ja elokuvissa. Hänellä on esimerkiksi henkilöstöpäällikkö Bill Tannerin rooli James Bond -elokuvissa "007 Quantum of Solace" (2008), "007 Skyfall" (2012) ja "Spectre" (2015). Lisäksi hän on esiintynyt muun muassa elokuvissa "Särkynyt" (2012) ja "The Imitation Game" (2014) sekä BBC:n "Ontto kruunu" -sarjaan kuuluvassa televisioelokuvassa "Richard II" (2012). Kinnear on vieraillut muun muassa televisiosarjoissa "Hiljainen todistaja", "Viisi päivää", "Murhan jäljet", "Politiikan nappula" ja "Cranfordin naiset". Hän on esittänyt myös Frankensteinin hirviötä televisiosarjassa "Penny Dreadful" vuodesta 2014 lähtien.


title: Loveless (albumi)

text: Loveless on yhtyeen My Bloody Valentine toinen studioalbumi. Albumi julkaistiin 4. marraskuuta 1991.


title: George Etherege

text: Sir George Etherege (n. 1635 – 10. toukokuuta 1692) oli brittiläinen näytelmäkirjailija. Hänen työtään ovat komediat "The Comical Revenge or, Love in a Tub" (1664), "She Would if She Could" (1668) ja "The Man of Mode or, Sir Fopling Flutter" (1676).


title: Hans-Jürgen Stumpff

text: Hans-Jürgen Stumpff (15. kesäkuuta 1889 Kolberg, Saksa – 9. maaliskuuta 1968 Frankfurt am Main, Saksa) oli saksalainen Luftwaffen kenraali toisen maailmansodan aikaan. Stumpff toimi Luftwaffen esikuntapäällikkönä ennen sotaa ja uudelleen sodan päättymisen jälkeen kahden viikon ajan, kunnes natsi-Saksan aikainen Luftwaffe lakkautettiin.


title: Hans-Jürgen Stumpff

text: Stumpff liittyi 2. syyskuuta 1907 kadetiksi preussilaiseen 12. krenatöörirykmenttiin. 19. marraskuuta 1908 hänet ylennettiin luutnantiksi. Ensimmäisen maailmansodan aikana hän palveli yleisesikunnassa ja sodan loppuun mennessä hän oli ylennyt jo kapteeniksi. Weimarin tasavallan ajan hän toimi yleisesikuntaupseerina ja myöhemmin osastojohtajana valtakunnanpuolustusministeriössä.


title: Hans-Jürgen Stumpff

text: 1. syyskuuta 1933 hänet valittiin aliluutnantiksi juuri perustettuun Luftwaffeen, jossa hänestä myöhemmin tuli henkilöstöpäällikkö. Aikavälillä 1. heinäkuuta 1937 – 31. tammikuuta 1939 hän toimi Luftwaffen yleisesikuntapäällikkönä. Hänet ylennettiin kenraaliksi ("General der Flieger") hänen ansioistaan Luftwaffen perustamisen ja rakentamisen johdosta.


title: Hans-Jürgen Stumpff

text: Toisen maailmansodan aikana hänet ylennettiin kesäkuussa 1940 kenraalieverstiksi ja syyskuussa 1941 hänelle myönnettiin rautaristin ritariristi. Keväällä 1940 Stumpff komensi muutaman kuukauden ajan 1. ilma-armeijaa, jonka jälkeen hänet siirrettiin 10. toukokuuta 1940 alkaen myös Suomessa toimineen 5. ilma-armeijan komentajaksi. Stumpffin johtamana ilma-armeija osallistui muun muassa taisteluun Britanniasta, hyökäten Norjaan tukeutuen Pohjois-Englantiin ja Skotlantiin. 6. tammikuuta 1944 Stumpff siirrettiin Saksaan, valtakunnanpuolustuksen ylipäälliköksi, johtamaan torjuntatoimia Saksan keskiosaan suuntautuneita liittoutuneiden pommituksia vastaan. 9. helmikuuta 1944 alkaen aina sodan loppuun asti hän toimi Luftwaffen esikuntapäällikkönä sekä samalla Luftwaffen ylipäällikön sijaisena.


title: Hans-Jürgen Stumpff

text: 9. toukokuuta 1945 Stumpff kuului ilmavoimien edustajana ryhmään, joka allekirjoitti Saksan ehdoitta antautumisen Berliinissä. 1947 hänet vapautettiin brittiläisestä sotavankilasta.


title: Vincent D’Onofrio

text: Vincent Phillip D’Onofrio (s. 30. kesäkuuta 1959 Brooklyn, New York, Yhdysvallat) on yhdysvaltalainen näyttelijä.


title: Vincent D’Onofrio

text: Hän opiskeli näyttelemistä Actors Studiossa ja American Stanilawski Theaterissa. Hän teki debyyttinsä Broadwayllä vuonna 1984. Filmidebyyttinsä hän teki vuonna 1987 elokuvassa "Full Metal Jacket". Hänen ensimmäinen isompi roolinsa oli elokuvassa "Rakkauden valinta". Hän on näytellyt myös elokuvissa "Men in Black – miehet mustissa", "Mystic Pizza", "JFK – avoin tapaus", "The Player – Pelimies", "Ed Wood", "The Cell" ja "The Break-Up". Vuonna 2001 hän sai ison roolin sarjasta "". Hän jätti sarjan vuonna 2010, mutta palasi siihen vuonna 2011 sen kymmenennelle, viimeiselle tuotantokaudelle. D’Onofrio esiintyi yhteensä 141:ssä sarjan jaksossa.


title: Vincent D’Onofrio

text: Vincent D’Onofrio on ollut kaksi kertaa naimisissa. Ensimmäinen avioliitto Greta Scacchin kanssa kesti kaksi vuotta. Liitosta syntyi yksi tytär vuonna 1992. Toisen avioliittonsa D’Onofrio solmi vuonna 1997 Carin Van Der Dorkin kanssa. Heillä on vuosina 2000 ja 2008 syntyneet pojat.


title: Suomen Aseveljien Liitto

text: Suomen Aseveljien Liitto (alkuperäiseltä nimeltään "Suomen Aseveliliitto") oli vuosina 1940–1945 toiminut, vapaaehtoista sotainvalidien, kaatuneiden omaisten ja siirtoväen avustustyötä tehnyt järjestö.


title: Suomen Aseveljien Liitto

text: Suomen Aseveljien Liitto perustettiin heti talvisodan jälkeen. Järjestön tehtäväksi määriteltiin vaikeuksiin joutuneiden aseveljien, sotaleskien ja -orpojen, sotainvalidien sekä siirtoväen avustaminen. Sen katsottiin olleen vastavoima Suomen ja Neuvostoliiton rauhan ja ystävyyden seuralle, jota Neuvostoliitto tuki kaikella arvovallallaan. Historioitsija Jouko Vahtolan mukaan Suomen Aseveljien Liiton toimintaa sävyttikin hyvin merkittävästi kommunisminvastaisuus.


title: Suomen Aseveljien Liitto

text: Perustamiskokous järjestettiin Helsingissä Säätytalossa 4. elokuuta 1940. Kokoukseen osallistui kaikkiaan noin 200 aseveliyhdistyksen edustajaa kautta Suomen. Kokous kutsui marsalkka Mannerheimin Liiton ensimmäiseksi kunniajäseneksi. Puheenjohtajaksi valittiin kenraalimajuri Paavo Talvela ja liittotoimikuntaan eri yhteiskuntaryhmien edustajia, joista monet tulivat tunnetuksi myöhemmin poliittisessa ja muussa toiminnassa.


title: Suomen Aseveljien Liitto

text: Toimikunnan varapuheenjohtajaksi valittiin SAK:n sihteeri Jorma Tuominen ja toiseksi varapuheenjohtajaksi aseveliliikkeen aatteellisiin kysymyksiin perehtynyt kouluneuvos L. Arvi P. Poijärvi. Kun Poijärvi valittiin liiton pääsihteeriksi, puheenjohtajistoon valittiin professori N. A. Osara.


title: Suomen Aseveljien Liitto

text: Liittotoimikunnassa oli puheenjohtajiston lisäksi yhdeksän jäsentä:


title: Suomen Aseveljien Liitto

text: Järjestön Aseveli-lehden toimittajana oli alkuvaiheessa myöhemmin tunnettu sosiaalidemokraattinen poliitikko, kapteeni Unto Varjonen.


title: Suomen Aseveljien Liitto

text: Suomen Aseveljien Liiton apujärjestö oli Suomen Aseveljien Työjärjestö (SAT), jonka teki henkistä maanpuolustustyötä siviiliväestön keskuudessa sisäisten levottomuuksien ja järjestettyjen huhukampanjoiden torjumiseksi. Järjestö keräsi tietoja kansalaisten mielialoista ja sosiaalisista epäkohdista ja toimitti niistä raportteja muun muassa puolustusvoimien ylipäällikölle marsalkka Mannerheimille, presidentti Risto Rytille, valtiovarainministeri Väinö Tannerille ja puolustusministeri Rudolf Waldenille. Jatkosodan alettua SAT:n nimeksi vaihdettiin VIA (Vapaus – Isänmaa – Aseveljeys). Loppuvuodesta 1941 järjestö siirtyi suoraan Valtion tiedoituslaitoksen tiedotusjaoston alaisuuteen. Loppukesällä 1941 järjestö aloitti Työväen Akatemian rehtorin Yrjö Kilpeläisen toimittaman ohjelman "Jahvetin kirjelaatikko", jonka tehtävä oli kaksijakoinen: toisaalta vastattiin monenlaisiin suurta yleisöä askarruttaneisiin kysymyksiin käyttäen apuna eri alojen asiantuntijoita, toisaalta harjoitettiin kulloinkin ajankohtaista propagandaa.


title: Suomen Aseveljien Liitto

text: Suomen Aseveljien Liitolla oli vuoden 1944 lopussa eri puolilla maata 710 jäsenyhdistystä, joissa oli jäseninä noin 200 000 miestä ja 40 000 naista. Toimintansa aikana järjestö hankki rintamamiehille vapaaehtoista tietä noin 4 600 tilaa ja antoi ammattikoulutusta noin 2 000 sotaleskelle. Järjestö käytti avustustoimintaansa kaikkiaan noin 165 miljoonaa markkaa (nykyrahassa noin 15 miljoonaa euroa) ja se vaikutti pika-asutuslain säätämiseen vuonna 1940. Järjestön pääsihteerinä olivat tohtori L. Arvi P. Poijärvi ja hänen jälkeensä poliitikkona myöhemmin erittäin tunnettu Väinö Leskinen. Liiton toiminnanjohtajan tehtäviä vuosina 1943–1945 hoiti maisteri Veikko Loppi. Liiton talouspäällikkönä vuosina 1940–1945 toimi Penna Tervo.


title: Suomen Aseveljien Liitto

text: Tammikuussa 1942 Suomen Aseveljien Liitto perusti yhdessä Suomen Ammattiliittojen Keskusjärjestön (SAK), Pellervo-Seuran ja Akateemisen Karjala-Seuran kanssa Suurtalkoot-yhdistyksen organisoimaan kansalaisten vapaaehtoista talkootoimintaa. Yhdistyksen tarkoitukseksi määriteltiin huomion kääntäminen sodan aiheuttamista vaikeuksista rakentavaan työhön, moraalin höltymisen estäminen sekä talvisodan aikana syntyneen kansallisen yksimielisyyden – talvisodan hengen – ja asevelihengen säilyttäminen ja lujittaminen. Yhdistyksen puheenjohtajaksi kutsuttiin kenraaliluutnantti Edvard Hanell. Joulukuussa 1943 Suomen Aseveljien Liitto järjesti rintamamiesten henkisen huollon tukemiseksi kirjakeräyksen, jolla saatiin kootuksi noin 80 000 kirjaa. Järjestö jakoi kirjat rintamalle ja sotasairaaloihin.


title: Suomen Aseveljien Liitto

text: Suomen Aseveljien Liitto lakkautettiin Suomen Kommunistisen Puolueen ja valvontakomission vaatimuksesta tammikuussa 1945, koska nämä katsoivat sen välirauhansopimuksen 21. artiklassa tarkoitetuksi ”fasistiseksi” järjestöksi. Valvontakomission poliittinen neuvonantaja Pavel Orlov ilmoitti lisäksi, että komissio katsoi liiton pyrkivän vaikuttamaan tulossa olleiden eduskuntavaalien tulokseen. Porvarilliset ja sosialidemokraattiset sanomalehdet tuomitsivat jyrkin sanoin liiton lakkauttamisen.


title: Red Special

text: Red Special on Queen-yhtyeen kitaristi Brian Mayn rakentama ja käyttämä sähkökitara. Nimi tulee kitaran punaruskeasta väristä. May rakensi kitaran itse, koska hänellä ei ollut varaa haluamaansa Fender Stratocasteriin.


title: Red Special

text: May rakensi Red Specialin yhdessä isänsä kanssa perhetutulta saamastaan jämäpuusta (mahonkia) - joka oli irroitettu 200 vuotta vanhasta takasta - minkä vuoksi kitaran kaulassa on kaksi madon jättämää reikää. Puun alkuperän mukaan kitarasta käytetään myös nimitystä The Fireplace Guitar (suom. Takkakitara).


title: Red Special

text: Kitaran rakentaminen vei 18 kuukautta (vuosina 1963-1965) ja materiaalit maksoivat yhteensä 18 puntaa (vuoden 1965 rahanarvo).


title: Red Special

text: May on aina käyttänyt tätä kitaraa Queen-urallaan sekä studiossa että keikoilla ja käyttää sitä edelleen. BrianMayGuitarsin Brian May Signature -mallisto on jäljitelmä Red Specialista.


title: Red Special

text: May porasi kitaran rungon sisään akustisia taskuja, jotta kitaran sointi muistuttaisi puoliakustista kitaraa, ja saisi rungon värähtelemään ja näin vaikuttamaan sen sointiin.


title: Red Special

text: Kitarassa on kolme Burnsin valmistamaa yksikelaista mikrofonia, jotka on upotettu Araldit-hartsiin niiden vinkumisen estämiseksi.


title: Red Special

text: Vinkuminen on ominaista halvoille ja/tai huonosti rakennetuille mikrofonoille. Ilmiö johtuu löysästä käämistä, joka alkaa värähdellä korkeilla äänenvoimakkuuksilla soitettaessa, ja löysä kohta alkaa resonoida ja aiheuttaa näin vinkumista. Vinkuminen voidaan estää upottamalla mikrofoni vahaan.


title: Krystofer Kolanos

text: Krystofer Stanley "Krys" Kolanos (s. 27. heinäkuuta 1981 Calgary, Alberta, Kanada) on kanadalaispuolalainen jääkiekkoilija. Hän on isokokoinen keskushyökkääjä ja Phoenix Coyotesin ensimmäisen kierroksen varaus.


title: Krystofer Kolanos

text: Kolanos oli lupaava pelaaja juniorisarjoissa. Kauden 1998–1999 hän pelasi Albertan junioriliigassa Calgary Royalsissa. Kolanos valittiin kauden päätteeksi sarjan tähdistökentälliseen ja vuoden tulokkaaksi. Seuraavaksi kaudeksi Kolanos siirtyi NCAA-yliopistosarjan alaisuudessa Hockey East -liigassa pelaavaan Boston Collegen joukkueeseen. Bostonissa hän pelasi hyvän tulokaskauden ja Phoenix Coyotes NHL:ään kesällä 2000. Kolanos pelasi toisen kautensa Bostonissa loistavasti. Hän ratkaisi NCAA:n lopputurnauksessa jatkoajalla Bostonin ensimmäisen mestaruuden 52 vuoteen. Kolanos valittiin lopputurnauksen tähdistökentälliseen.


title: Krystofer Kolanos

text: NHL:ään Kolanos siirtyi toisen Bostonin kautensa jälkeen. Hän pelasi tulokaskaudellaan 57 ottelua Phoenixissa. Kolanos sai aivotärähdyksen kauden loppupuolella maaliskuussa. Hän oli vamman takia sivussa melkein koko kauden 2002–2003. Kaudella 2003–2004 Kolanos pystyi jälleen pelaamaan, mutta hän pelasi puolet kaudesta Phoenixin farmijoukkueessa Springfield Falconsissa.


title: Krystofer Kolanos

text: Kolanos saapui vahvistamaan Espoo Bluesia, mutta lähti ilmoittamatta joukkueesta 15 ottelun jälkeen. 15 ottelussa hän teki tehopisteet 7+9=16. Loppukauden 2004-05 hän pelasi Saksan DEL-liigan Krefeld Pinguinessa.


title: Krystofer Kolanos

text: Kaudella 2005-06 hän palasi NHL:ään, mutta joutui matkamiehen rooliin, sillä hän vaihtoi seuraa peräti neljä kertaa ja pelasi kahdessa NHL-joukkueessa ja kolmessa AHL-joukkueessa. Marraskuussa yhdeksän ottelun jälkeen Edmonton Oilers otti miehen Phoenixista waiver-listalta. Edmontonissa Kolanos pelasi kuusi ottelua, minkä jälkeen Phoenix otti hänet takaisin itselleen joulukuussa waiver-listalta. Yhdeksän päivää myöhemmin Kolanos myytiin Carolina Hurricanesiin, josta Phoenix sai vaihdossa Pavel Brendlin. Carolinassa Kolanos edusti AHL-seura Lowell Lock Monsters. NHL-kauden siirtoajan viimeisenä päivänä Kolanos myytiin uudelleen, kun hän, Niklas Nordgren ja varausvuoro siirtyivät Pittsburgh Penguinsiin vaihdossa Mark Recchiin. Loppukauden Kolanos pelasi Pittsburghin farmijoukkueessa Wilkes-Barre/Scranton Penguinsissa.


title: Krystofer Kolanos

text: Kauden 2006–2007 Kolanos aloitti Detroit Red Wingsin farmijoukkueessa Grand Rapids Griffinsissä, mutta siirtyi Sveitsiin Nationalliga A:ssa pelaavan SCL Tigersin riveihin. Sveitsissä hän vaihtoi joukkuetta ennen pudotuspelejä, kun hän siirtyi EV Zugiin. Kaudella 2007-08 Kolanos pelasi Calgary Flamesin farmijoukkueessa Quad City Flamesissa. Kesällä 2008 Minnesota Wild teki Kolanosin kanssa kaksisuuntaisen sopimuksen. Hän pelasi kauden aikana suurimmaksi osaksi farmijoukkueessa Houston Aerosissa. Kesällä 2009 Kolanos solmi pelaajasopimuksen Philadelphia Flyersin kanssa. Hän pelasi kauden 2009–2010 aikana vain AHL:n Adirondack Phantomsissa tehden 27 ottelussa tehopisteet 9+6=15. Ennen kautta 2010–2011 Kolanos kävi try-outilla New York Islandersissa, muttei saanut sopimusta. Hän ei pelannut kauden aikana missään. Kaudella 2011–2012 hän pelaa AHL:n Abbotsford Heatissa. Kolanos aloitti kauden vahvasti ja johti helmikuun alussa Heatin pistepörssiä tehtyään 40 pistettä 34 ottelussa. Flames ilmoitti tehneensä helmikuussa kaksivuotisen sopimuksen Kolanosin kanssa ja nosti hänet samalla NHL-kokoonpanoon.


title: Krystofer Kolanos

text: Kanadan maajoukkuetta Kolanos on edustanut yhdessä arvoturnauksessa. Hän oli mukana maailmanmestaruuden voittaneessa joukkueessa vuoden 2003 MM-kisoissa.


title: Bryan Muir

text: Bryan Muir (s. 8. kesäkuuta 1973 Winnipeg, Manitoba, Kanada) on kanadalainen jääkiekkoilija, pelipaikaltaan puolustaja. Tällä hetkellä Muir on ilman seuraa. Häntä ei ole varattu NHL:ään.


title: Bryan Muir

text: Muir on pelannut NHL:ssä 11 kauden aikana yhteensä 279 ottelua tehoilla 18+37=55. Kiertolaispuolustajan seuroina ovat olleet Edmonton Oilers, New Jersey Devils, Chicago Blackhawks, Tampa Bay Lightning, Colorado Avalanche, Los Angeles Kings ja Washington Capitals vuosina 1995-2007. Kaudella 2007-08 Muir pelasi Toronto Maple Leafsin farmijoukkueessa Toronto Marliesissa. Colorado Avalanchessa hän voitti Stanley Cupin vuonna 2001.


title: Bryan Muir

text: Työsulkukaudella 2004-05 Muir pelasi Ruotsin Elitserienin MoDo:ssa 26 ottelun verran ja loput 11 ottelua Suomen SM-liigassa Espoo Bluesissa. Tehopisteitä molemmissa seuroissa yhteensä kertyi 2+5=7. 193-senttinen ja 100-kiloinen puolustaja jäi siirrosta uutisoineen Iltalehden mukaan vähälle peliajalle MoDossa, kun nimekkäämpi NHL-puolustaja Adrian Aucoin liittyi joukkueeseen hiljattain. Muirin tultua Espooseen puolustaja Mika Niskanen siirtyi loppukaudeksi jönköpingiläisen HV71:n riveihin.


title: Bryan Muir

text: Kaudella 2008-09 Muir pelasi KHL -joukkue Dinamo Minskissä, mutta siirtyi kesken kauden saksalaiseen Frankfurt Lionsiin.


title: Rubin Dantschotter

text: Rubin Dantschotter (s. 18. helmikuuta 1986 Brugge) on belgialainen jalkapalloilija, pelipaikaltaan maalivahti. Hän edustaa kotikaupunkinsa seuraa Cercle Bruggea, ja seura on myös pelaajan ensimmäinen ammattilaisseura.


title: Rubin Dantschotter

text: Dantschotterin ensimmäinen seura oli SV Loppem, josta hänet löydettiin ja siirrettiin Cercle Brugen juniorijoukkueeseen jo nuorella iällä. Hän on pelannut jo useita otteluita Belgian nuorisomaajoukkueissa, mutta ei vielä ensimmäistäkään maaottelua aikuisten tasolla.


title: Minkowskin avaruus

text: Minkowskin avaruus on erityisesti suhteellisuusteorian matemaattisessa formulaatiossa käytettävä epäeuklidinen vektoriavaruus. Minkowskin avaruuden vektoreita ovat nelivektorit. Yksittäistä pistettä Minkowskin avaruudessa kutsutaan tapahtumaksi. Tapahtumaa kuvastava nelivektori koostuu kolmesta paikkakomponentista ja yhdestä aikakomponentista, jolloin se voidaan merkitä (x, y, z, ict), missä x, y ja z ovat paikkakoordinaatteja, i imaginääriyksikkö, c valonnopeus ja t aika.


title: Minkowskin avaruus

text: Minkowskin avaruus on saanut nimensä saksalaisen matemaatikon Hermann Minkowskin (1864 – 1909) mukaan.


title: Minkowskin avaruus

text: Minkowskin neliulotteisessa avaruusajassa voidaan muuntaa inertiaalikoordinaatisto toiseksi Lorentzin muunnoksen avulla. Jos tiedetään jonkin tapahtuman nelivektori jossain inertiaalikoordinaatistossa, Lorentzin muunnoksen avulla on mahdollista laskea saman tapahtuman nelivektori toisessa inertiaalikoordinaatistossa. Lorentzin muunnokselle Minkowskin avaruudessa on ominaista, että kahden eri tapahtuman välinen neliulotteinen etäisyyden neliö on vakio, siten se ei riippu siitä, missä inertiaalikooridnaatistossa etäisyys lasketaan.


title: Minkowskin avaruus

text: Matemaattisesti Minkowskin avaruuden karakteristisin piirre on sen metriikka, jota esittää metrinen perustensori g=diag(-1,1,1,1). Pistetulossa siis summataan yhteen paikkakomponenttien tulot ja tästä vähennetään aikakomponenttien tulo kertaa valon nopeuden neliö. Yhdessä Lorentzin muunosten kanssa muodostuu yhtenäinen kokonaisuus, jossa laskenta on helpompaa ja suoraviivaisempaa kuin muunnoksilla suoraan laskemalla. Erityisesti tällä metriikalla ja muunnoksilla nelivektorin neliö on invariantti, joten neliöt voidaan laskea helposti esimerkiksi lepokoordinaatistossa.


title: Nesteraketti

text: Nesteraketti tarkoittaa rakettia, joka käyttää nestemäistä polttoainetta. Suurin osa avaruusraketeista käyttää ainakin joissain rakettivaiheissa nestemäistä polttoainetta. Yleensä nestemäiset hapetin ja polttoaine ovat eri säiliöissä, joista ne pumpataan palotilaan sopivasan paineeseen. Nestemäiset polttoaineet ovat kiinteitä tehokkaampia. Lisäksi nestemäistä polttoainetta käyttävää rakettia voidaan säädellä helpommin ajon aikana kuin kiinteäpolttoaineista rakettia, joissakin sovelluksissa raketti voidaan jopa sammuttaa ja käynnistää uudelleen.


title: Nesteraketti

text: Nestemäistä polttoainetta käyttävän raketin periaatteen ideoi ensimmäisenä venäläinen rakettiteoreetikko Konstantin Tsiolkovski vuonna 1903.


title: Nesteraketti

text: Ensimmäinen todella merkittävä, nykyaikaisen tyyppinen nesteraketti oli Wernher von Braunin johdolla kehitetty saksalainen A-4 eli V-2, joka oli ensimmäinen sodassa käytetty ballistinen ohjus.


title: Nesteraketti

text: 1940- ja 1950-luvuilla sekä Yhdysvallat että Neuvostoliitto kehittelivät nestemäistä polttoainetta käytäviä ohjuksia saksalaisen sodanaikaisen V2-teknologian pohjalta.Nestemäistä polttoainetta käytetään myös hybridiraketeissa, joissa toinen ajoaineen komponentti on joko kiinteä tai kaasumainen.


title: Meksikon pikajuna

text:
Meksikon pikajuna on Reino Helismaan suomentama versio kappaleesta "Orient Express".
Kappaleen on säveltänyt Gerhard Mohr ja alkuperäiset sanat on tehnyt Eric(h) Plessow.


title: Meksikon pikajuna

text: Kappale levytettiin suomeksi laulettuna versiona ensimmäisen kerran vuonna 1949, tosin Kaarlo Valkama oli tehnyt soitetun version jo vuonna 1933.


title: Meksikon pikajuna

text: Kappaleessa juna pysäytetään ja junarosvot ”Pikku-Pete” ja ”Iso-Pat” yrittävät ryöstää korut ja muut arvoesineet sekä siepata naiset. Matkaan tulee kuitenkin mutkia, sillä matkustajat alkavat kiistellä keskenään rosvojen viimeisestä aikeesta ja eräs vanhapiika alkaa lähennellä rosvoja näiden kauhuksi. Helismaa on levyttänyt laulun kahteen kertaan; myöhemmässä versiossa mukana on Ragni Malmsten vanhanpiian roolissa.


title: Meksikon pikajuna

text: Kappale oli niin pitkä sanoitukseltaan, että teksti täytyi jakaa single-levyn molemmille puolille. Usein kappaleen viimeinen säkeistö on jätetty pois.


title: Meksikon pikajuna

text: Suomalainen koomikko Ismo Leikola on myös tehnyt kappaleesta cover-version, joka tekee pilaa Suomessa käytetyistä Pendolino-junista


title: Suukapula

text: Suukapula on väline, joka estää ihmisen puheen ja suun vapaan käytön. Käytetystä välineestä riippuen suukapula voi estää myös suun kautta ääntelemisen ja hengittämisen. Varsinaisten suukapuloiden lisäksi suukapulointiin voidaan soveltaa monia erilaisia esineitä kuten kangaskappaleita tai ilmastointiteippiä.


title: Suukapula

text: Myös BDSM-toiminnassa voidaan käyttää suukapuloita.


title: Viikkouutiset

text: Viikkouutiset on Etelä-Suomen Media -yhtiön julkaisema, kerran tai kahdesti viikossa ilmestyvä ilmaisjakelulehti, jota julkaistaan kolmena sisällöltään erilaisena kaupunkilehtenä. Sen emolehtiä ovat Hyvinkään ja Riihimäen alueilla ilmestyvä Aamuposti sekä Tuusulassa julkaistava Keski-Uusimaa.


title: Viikkouutiset

text: Viikkouutiset Keski-Uusimaa ilmestyy kahdesti viikossa: keskiviikkoisin ja viikonloppuisin. Sen jakelualueen muodostavat Tuusula, Kerava ja Järvenpää. Levikin suuruus on 47 200 ja keskimäärin lehdellä on 36 000 lukijaa (KMT SL 2016). Lehden osoite on Tuusulassa ja päätoimittaja on Joonas Romppanen.


title: Viikkouutiset

text: Viikkouutisten Hyvinkään ja Riihimäen versiot ilmestyy kerran viikossa keskiviikkoisin. Hyvinkään Viikkouutisten jakelualueen muodostaa Hyvinkää lähiympäristöineen (jakelu 23 100 kpl) ja lehti tavoittaa noin 24 000 lukijaa. Riihimäen Seudun Viikkouutisten jakelun (25 900 kpl) kohteena on Riihimäki, Loppi ja Hausjärvi, ja lehteä lukee keskimäärin 21 000 henkeä (KMT SL 2016). Lehtien osoiteet ovat Hyvinkäällä ja Riihimäellä; yhteinen päätoimittja on Laura Ääri.


title: Nauhasilmukka

text: Nauhasilmukka on äänentoistomenetelmä magneettinauhaa käyttävälle nauhurille. Nauhasilmukka tehdään leikkaamalla sopiva pätkä nauhoitettua magneettinauhaa ja kiinnittämällä pätkän päät toisiinsa kiinni silmukaksi. Sen jälkeen silmukka asetetaan nauhuriin, jolloin nauhalla oleva ääni toistuu eli kaikuu uudestaan ja uudestaan. Ilmiöstä käytetään nimitystä nauhakaiku, ja tarkoitukseen suunnitellun laitteen nimi on "nauhakaikulaite" (puhekielessä "luupperi", ).


title: Nauhasilmukka

text: Tavalliseen yksinkertaiseen silmukkaan mahtuu korkeintaan muutama sekunti ääntä, esimerkiksi C-kasettia käytettäessä 4,9 sekuntia. Kiinnittämällä silmukka Möbiuksen nauhaksi voidaan käyttää nauhan molempia puolia, jolloin pituus lähes kaksinkertaistuu. Vielä pidempiä silmukoita saadaan esimerkiksi laittamalla nauhasilmukka kulkemaan kahden vierekkäisen avokelanauhurin keloissa, jolloin toisen nauhurin tehtävänä on vain pyörittää nauhaa. Jos tällaisessa asetelmassa toinen nauhuri asetetaan nauhoittamaan ja toinen soittamaan nauhaa, saadaan aikaan erittäin hitaasti syttyvä kaiku. Brian Eno käytti erääseen ambient-albuminsa "Music for Airportsin" (1978) kappaleeseen jopa 25 metrin pituisia nauhasilmukoita.


title: Nauhasilmukka

text: Nauhasilmukat olivat olennainen osa konkreettista musiikkia ja siitä syntyneitä kokeellisen musiikin lajeja (mm. Steve Reich). Niitä käyttivät levyillään myös lukuisat popmuusikot, kuten The Beatles, Pink Floyd, Frank Zappa ja Can.


title: Nauhasilmukka

text: 1980-luvulta eteenpäin digitaalitekniikka on nopeasti syrjäyttänyt magneettinauhasilmukat musiikintuotannossa, koska äänien samplaaminen ja luuppaaminen elektronisesti on hyvin helppoa ja nopeaa.


Kellopeli eli kuinka kaikki vedettiin käyntiin on Philip Pullmanin lastenkirja vuodelta 1995. Teos oli ehdokkaana Whitbread-lastenkirjapalkinnon ja Carnegie-mitalin saajaksi vuonna 1997.


title: Kellopeli eli kuinka kaikki vedettiin käyntiin

text: Kaikki alkaa eräänä talvi-iltana pienessä saksalaisessa kylässä, kun asukkaat kokoontuvat majataloon kuuntelemaan nuoren kirjailijan, Fritzin tarinaa. Fritz kertoo tarinan Kellopelistä eli siitä miten kaikki vedettiin käyntiin. Pian tarina kuitenkin keskeytyy kun majataloon saapuu Fritzin kertomuksen mies, tohtori Kalmenius. Fritz on kauhuissaan ja varoittaa kyläläisiä miehestä, minkä jälkeen pakenee pois. Majataloon jää kisällin oppipoika, joka tutustuu paremmin merkilliseen Kalmeniukseen. Kalmenius ehdottaa pojalle, että hän korvaa kisällintyönsä Kalmeniuksen mestarisella metalliveistoksella ja niin Kellopeli vedetään käyntiin.


title: Sampsa Tuomala

text: Sampsa Tuomala (s. 29. lokakuuta 1989) on suomalainen näyttelijä ja koripalloilija.


title: Sampsa Tuomala

text: Tuomalan tunnetuin rooli on Sampo Kaukovaara saippuasarjassa "Salatut elämät". Hän poistui sarjan kuvauksista marraskuussa 2009, kun hän aloitti armeijan Kaartin Jääkärirykmentissä. Tuomala on näytellyt myös vuosina 2000–2001 televisiosarjassa "Pertsa ja Kilu". Tuomala palaa Sampo Kaukovaaran rooliin joulukuussa 2012 ensi-iltaan tulevassa, "Salattuihin elämiin" perustuvassa elokuvassa "Nightmare – painajainen merellä."


title: Sampsa Tuomala

text: Näyttelijäntöiden lisäksi Tuomala pelaa koripalloa. Kaudella 2008–2009 hän pelasi Helsingin NMKY:n joukkueessa 1-divisioonaa. Kaudella 2009–2010 hän pelaa 1-divisioonaa Keravan Energia Teamissa.


title: Sampsa Tuomala

text: Sampsa Tuomala on näyttelijä Jaana Saarisen poika.


title: Hybridiraketti

text:
Hybridiraketti käyttää kahdessa eri olomuodossa olevaa ajoaineen komponenttia. Tavallisimmin polttoaine on kiinteä ja hapetin nestemäinen.
Hapetin voisi periaatteessa olla kaasumainen.


title: Kari Peitsamon Skootteri

text: Kari Peitsamon Skootteri oli suomalaismuusikko Kari Peitsamon johtama rock-yhtye, joka oli toiminnassa vuosina 1985-1998 sekä 2008. Yhtye julkaisi vuosina 1985–1993 kaksitoista albumia ja kaksi kokoelmalevyä.


title: Kari Peitsamon Skootteri

text: Skootteri teki vuonna 2008 kolme festivaalikeikkaa, 13. kesäkuuta Provinssirockissa, 5. heinäkuuta Ruisrockissa ja 19. heinäkuuta Rockperry Festivaalilla, sekä yhden klubikeikan 1. marraskuuta Järvenpäässä. Kokoonpanossa soittivat Kari Peitsamo (kitara & laulu), Paavo Salo (rummut) ja Pantse Haapio (basso). Kesäkuussa 2008 yhtyeeltä ilmestyivät myös 53 kappaleen kokoelmalevy On pakko vatkaa sekä uusi studioalbumi Liskon laki.